title: Verner Virtanen

text: Voinvienti-osuusliike Valion Turun konttori aloitti juuston valmistuksen vuonna 1931 Paattisten meijerissä ja vuonna 1934 Turun meijerissä. Lajikkeeksi valittiin Edamjuusto, jota oli Suomessa valmistettu jo 1920 –luvun lopulta useassa eri meijerissä. Suurimman menestyksen eli Aurajuuston lisäksi meijerissä valmistettiin Turunmaa-, emmentaljuusto- ja Gouda juustoja.


title: Verner Virtanen

text: Verner Virtanen palkkasi vuonna 1934 Turun meijeriin tanskalaisen meijeristin Mourits Rasmussenin, joka oli Liedon vuokrameijerissä tehnyt alkukokeiluita roquefort-tyyppisestä juustosta. Testivaiheessa juustoa nimitettiin Lactafortiksi. Laadultaan se ei ollut vielä tyydyttävä. Juuston laatu parani kun Tanskasta oli saatu homepuhdasviljelystä. Tuote esiteltiin Aurajuustona vuonna 1935. Kolmanteen meijeriin rakennettiin lisäksi ajanmukainen Aura-juustola kellareineen.


title: Verner Virtanen

text: Voinvienti-osuusliike Valiolla oli myös sikaloita. Sioille syötettiin juuston valmistuksessa sivutuotteena syntynyttä heraa sekä kaupungista tuotua ruoanjättettä.


title: Verner Virtanen

text: Verner Virtanen oli ulkomaan matkoiltaan tuonut idean jäätelön laadun ja menekin parantamiseksi. Tuotantoprosessia järkiperäistämällä ja koneistamalla saataisiin suurtuotanto aikaiseksi. Mourits Rasmussenin tehtäviin kuului juustojen lisäksi tehdasmaisen jäätelönvalmistuksen käynnistäminen. Aluksi valmistuspaikka oli pienessä huoneessa ja jäätelö myytiin vohvelitötteröissä ja annosjäätelö lautasille asetettuna. Syksyllä 1934 aloitettin jäätelöpuikkojen valmistus tanskalaiseen tapaan. Jäätelö osoittautui menestykseksi ja ja seuraavana vuonna tehdasta laajennettiin ja tilattiin jäätelönvalmistuskoneistot. Jäätelön valmistus laajeni nopeasti Viipuriin, Tampereelle ja Ouluun.


title: Verner Virtanen

text: Kolmas meijeri rakennettiin varasto- ja konttorirakennuksen pohjoiseen päähän Ratapihankadulle. Se valmistui 28. helmikuuta 1938 ja ensimmäiset maitokuormat tuotiin sinne 28. huhtikuuta 1938. Tällöin Voinvienti-osuusliike Valion myymälämäärä Turussa oli jo 77.


title: Verner Virtanen

text: Salon Seudun Osuusmeijeri oli taloudellisissa vaikeuksissa. Voinvienti-osuusliike Valion yhteydessä meijeri voisi palvella paremmin Salon ympäristön karjanomistajia ja Salon ympäristössä olevia osuusmeijereitä, joilta Voinvienti-osuusliike Valio hankkisi täydennysmaitoa Helsinkiin ja Turkuun. Kauppa päätettiin vuoden 1940 lopussa ja Voinvienti-osuusliike Valio osti Salon Seudun Osuusmeijerin hinnalla 2.750.000 mk. Kauppa laajensi Turun Voinvienti-osuusliike Valion vaikutusvaltaa Varsinais-Suomessa.


title: Verner Virtanen

text:
Ensimmäiset kuorma-autot tulivat käyttöön toisen meijerin valmistuttua (1924). Vuoden 1930 paikkeilla suurin osa Turkuun tuotavasta maidosta kuljetettin jo kuorma-autoilla. Kuorma-autoja tarvittiin myös jään kuljetuksiin jäävarastolta. Sota-aikana energista oli huutava pula ja puusta tuli tärkeä raaka-aine. Varmistaakseen kuljetukset Lounais-Suomen Osuusteurastamo, Erkki Airisto, Otto Wallin ja Verner Virtanen perustivat yhdessä vuonna 1941 Autohiili-nimisen yrityksen. Autojen huolto ja suojatilat saatiin kuntoon vasta 1948 kun Kaerlaaan valmistui ajanmukaiset
tilat.Vuonna 1945 Verner Virtanen oli pidätettynä kaksi viikkoa kuulusteluja varten epäiltynä Voinvienti-osuusliike Valion varaston käyttämisestä asekätkentään. Sotaylioikeus hylkäsi syytteen 24. marraskuuta 1948 toteennäyttämättömänä. Korkein oikeus vahvisti syytteen hylkäämisen 24. elokuuta 1949.


title: Verner Virtanen

text: Talousneuvos Virtanen siunattiin 15. lokakuuta 1952 Turun uudessa siunauskappelissa. Arkulle laski seppeleen 40 eri yritystä ja yhdistystä. Näitä olivat mm. Valio, Pellervo-seura, SOK, LSO Osuuskunta, TOK, Huhtamäki-yhtymä, KOP, Karl Fazer. Yksityisiä seppeleen laskijoita oli lähes 30 sekä suuri määrä adresseja tuli eri yrityksltä, yhdistyksiltä ja yksityishenkilöiltä. Yksityishenkilöinä olivat läsnä mm. pääministeri Urho Kekkonen, professori T.K. Jutila, Johtaja Y. Salmela, Uusi Aura -lehden päätoimittaja Ilmari Merenlinna ja toimitusjohtaja J. Koivuvaara.


title: Verner Virtanen

text: Siunauskappelista arkun kantoivat ulos pääministeri Urho Kekkonen, varatuomari, vakuutusyhtiö Sammon hallituksen puheenjohtaja ja toimitusjohtaja Ilmari Kataja, Raisio-Yhtymän ensimmäinen pääjohtaja K.E. Kivivuori, professori, Valion toimitusjohtaja A.E Sandelin, konsuli Onni Koskimo, maanviljelysneuvos, Lounais-Suomen Osuusteurastamon toimitusjohtaja E. Karvetti, maanviljelysneuvos, Salon Sokeritehdas Oy:n toimitusjohtaja Yrjö Melasniemi ja tohtori M. Kangasniemi.


title: Verner Virtanen

text: Verner Virtasesta maalattiin kolme muotokuvaa: Turkulaiset taidemaalarit Axel Haartman 1947, Paavo Sainio 1947 ja Liisa Tanner 1952.


title: Liessaaren silta

text: Liessaaren silta on puinen Liessaareen johtava silta Lohjalla. Sillan korkeus on kävelytasolta noin kaksi metriä veteen. Sillan korkeimmassa kohdassa rakenteiden päältä on noin viisi metriä veteen. Vesi sillan alla on Liessaaresta päin katsottuna äkkisyvää veneväylän vuoksi.


title: Viktor Pankraškin

text: Viktor Aleksandrovitš Pankraškin (, 19. kesäkuuta 1957 Moskova, Venäjän SFNT – 24. heinäkuuta 1993 Moskova, Venäjä) oli Neuvostoliittoa edustanut koripalloilija.


title: Viktor Pankraškin

text: Miesten maajoukkuetasolla Pankraškin edusti Neuvostoliittoa, jonka pelaajana hän voitti olympiakultaa Soulissa 1988 ja kaksi EM-mitalia.


title: Shawn Christian (pormestari)

text: Shawn Brent Christian (s. 14. syyskuuta 1975) on Pitcairn-saarten pormestari. Hänen virkakautensa alkoi 1. tammikuuta 2014.


title: Shawn Christian (pormestari)

text: Christian syntyi Pitcairn-saarilla vuonna 1975. Hänen vanhempansa, Steve Christian ja Olive Jal Brown nimesivät hänet Shawn Braniganin, hänen vanhempiensa ystävien pojan mukaan. Hän oli muuttanut Australiaan vuonna 1998. Vuonna 2004 hänet liitettiin isänsä ja vanhemman veljensä Randallin tavoin lapseen kohdistuvaan seksuaalirikokseen, joka johti tutkimuksiin ja oikeudenkäyntiin. Hänet todettiin syylliseksi lapsen raiskaukseen ja hänet tuomittiin kolmeksi ja puoleksi vuodeksi vankilaan Uudessa-Seelannissa, mutta hänet vapautettiin oltuaan vankilassa kaksi vuotta.


title: Shawn Christian (pormestari)

text: Christian valittiin vuoden 2013 vaaleissa Pitcairnin pormestariksi, voittaen Simon Youngin.


title: Helga Söderström

text: Helga Julia Sofia Söderström (25. marraskuuta 1849 Vaasa – 31. heinäkuuta 1936) oli suomalainen taidemaalari.


title: Helga Söderström

text: Helga Söderströmin vanhemmat olivat kruununvouti Olof Fredrik Söderström ja Tukholmassa hovineitinä aiemmin ollut Agnes Julia Viktoria Kullberg. Hän opiskeli Suomen Taideyhdistyksen piirustuskoulussa 1871–1872, Hjalmar Munsterhjelmin johdolla 1875 ja Adolf von Beckerin johdolla 1875–1876 sekä ruotsalaisen Axel Nordgrenin johdolla Düsseldorfissa 1872–1873 ja 1873–1874. Söderström osallistui Suomen Taiteilijain näyttelyyn vuonna 1924. Hän toimi piirustuksenopettajana oppikoulussa 1876-1918. Söderström teki maisemamaalauksia. Hänen piirroksiaan on esillä Kaskisten kotiseutumuseossa ja maalauksia puolestaan Pohjanmaan museossa.


title: Slightly Mad Studios

text: Slightly Mad Studios on vuonna 2009 perustettu brittiläinen videopelien kehittämiseen ja julkaisuun keskittynyt yritys.


title: Zhuhain 6 tunnin ajo

text: Zhuhain 6 tunnin ajo oli moottoriurheilun kestävyyskilpailu joka ajettiin Zhuhai International Circuitin radalla Kiinassa. Ensimmäinen kestävyyskilpailu siellä ajettiin vuonna 1994 ja viimeinen kilpailu 2011. Suomalaisista Mika Salo onnistui voittamaan kilpailun vuonna 2004.


title: Wolfgang Ullrich

text: Wolfgang Ullrich (s. 27. elokuuta 1950 Wien, Itävalta) on itävaltalainen Audin moottoriurheilujohtaja, josta hän toiminut vuodesta 1993 lähtien. Hänen johdollaan Audi on voittanut muun muassa Le Mansin 24 tunnin ajon 13 kertaa vuosina 2000–2002 2004–2008 ja 2010–2014.


title: Wolfgang Ullrich

text: Ullrich on koulutukseltaan autoinsinööri.


title: Seija Juva

text: Seija Juva (s. 1941 Helsinki) on suomalainen kuvataiteilija, joka tunnetaan naivistina.


title: Seija Juva

text: Juva meni koulun jälkeen töihin lelutehtaaseen Kouvolaan, mutta muutti Helsinkiiin 1959 ja opiskeli kuvanveistoa Taideteollisen ammattikoulun iltalinjalla. Päivätyönään hän toimi muun muassa offset-painon asemoijana. Perustettuaan perheen kuvanveistäjä Kari Juvan kanssa Seija Juva muun muassa suunnitteli koruja, koska "kaksi kuvanveistäjää samassa perheessä oli liikaa". Maalaustaiteen pariin Juva siirty 1970-luvun alussa. Juvan teoksia on käytetty kirjojen kuvituksena, mutta myös lehdissä, postikorteissa ja muissa painotuotteissa. Naivistisia teoksiaan Juva on maalannut öljyväreillä kankaalle.


title: Transports publics fribourgeois

text: Transports publics fribourgeois Holding (TPF) SA, on sveitsiläinen, julkista liikennettä Fribourgin kaupungissa, Fribourgin kantonissa ja sen lähialueilla tuottava yritysryhmä. TPF:llä on linja-auto-, juna- ja funikulaariliikennettä.


title: Transports publics fribourgeois

text: Yhtiöihin kuuluvat liikennettä hoitava "Transports publics fribourgeois Trafic (TPF TRAFIC) SA", toimintaan liittyvän infrastruktuurin omistava "Transports publics fribourgeois Infrastructure (TPF INFRA) SA" ja kiinteistöt omistava "Transports publics fribourgeois Immobilier (TPF IMMO) SA".


title: Transports publics fribourgeois

text: TPF Holding omistaa TPF Traficin ja TPF Immon kokonaan, mutta TPF Infrassa on liittovaltio pääomistaja 66,5 prosentilla. TPF Holdingin pääomistajia ovat Fribourgin kantoni (75 %), Fribourgin kaupunki (16 %) ja valtion rautatieyhtiö SBB (5 %).


title: Transports publics fribourgeois

text: TPF:llä on paikallisliikennettä Fribourgissa (10 reittiä) ja Bullessa (3 reittiä) sekä aluellista liikennettä koko kantonin alueella (yli 40 reittiä).


title: Transports publics fribourgeois

text: TPF omistaa rataverkkoa ja sillä on junaliikennettä koko kantonin alueella. Pohjoisosassa on SBB:n ja BLS:n rautateihin liittyvä normaalilevyinen rataosuus Fribourg–Murten–Ins. Kantonin eteläosassa Bulle on TPF:n rautatieliikenteen keskus. Sieltä lähtee normaalilevyinen rata Romontiin sekä kapearaiteinen yhteys kolmeen suuntaan: lounaaseen Plaézieux’hön, itään Broc’hon ja etelään Montbovoniin, jossa rata yhdistyy MOBin rataverkkoon. Lisäksi Fribourgissa on lyhyt funikulaariyhteys.


title: Transports publics fribourgeois

text: TPF Holdingin liikevaihto oli vuonna 2015 noin 131 milj. Sfr. Yhtiön kulkuneuvoilla kulki yhteensä noin 29 milj. matkustajaa, joista 17 miljoonaa oli Fribourgin paikallisessa linja-autoliikenteessä.


title: Lea Kauppi (taidemaalari)

text: Lea Kauppi (1917 Petäjävesi - 1999 Kemi) oli suomalainen naivistinen taidemaalari.


title: Lea Kauppi (taidemaalari)

text: Kauppi syntyi Petäjävedellä, mutta asui ja työskenteli pitkään Kemissä. Taiteilijana pääosin itseoppinut Kauppi osallistui Nina Vanaksen maalauskurssille 1955 ja Christina Snellmanin piirustuskurssille 1962–1963. Hänen teoksiaan oli ensimmäisen kerran esillä näyttelyssä Rovaniemellä 1956. Niitä on useissa eri kokoelmissa kuten Aineen, Kemin, Lahden, Oulun, Porin ja Rovaniemen taidemuseoissa sekä Wäinö Aaltosen museossa. Valtion taiteilijaeläke myönnettiin Kaupille vuonna 1986. Naivistisia teoksia Kauppi ryhtyi tekemään 1960-luvun lopulla, ne ovat värikkäitä ja koristeellisia ja niissä on "aitonaivistinen" perspektiivi. Vuonna 1943 avioitunut Kauppi toimi Veitsiluoto Oy:n kottoristina aina vuoteen 1977 asti.


title: Forssan väestö

text: Forssan väestö pysyi suurin piirtein samana vuonna 1923 tapahtuneesta kauppalan perustamisesta aina vuoteen 1945. Sen jälkeen Forssan väkiluku kääntyi selkeään ja nopeaan kasvuun. Vuoden 2016 viimeisenä päivänä Forssan asukasluku oli 17 332


title: Forssan väestö

text: Forssan väestönkehitystä vuosina 1847–1990 on tarkasteltu Lounais-Hämeen kotiseutu- ja museoyhdistyksen vuosikirjassa vuodelta 1995 ja Risto O. Peltovuoren kirjoittamassa vuonna 1993 julkaistussa teoksessa "Forssan historia". Vuonna 1923 tapahtuneen itsenäistymisen jälkeen Forssan väkiluku kehittyi seuraavasti:


title: Forssan väestö

text: Vuodesta 1925 lähtien vuoteen 1945 asti Forssan väkiluku pysytteli suunnilleen ennallaan noin 8 000 asukkaassa. Tämän jälkeen väkiluvun kasvu nopeutui: 9 000 asukasta ylittyi vuonna 1952, 10 000 asukasta vuonna 1957, 11 000 asukasta vuonna 1962, 12 000 asukasta vuonna 1966 ja vuoden 1968 13 157 asukasta ylittivät 13 000 rajan. Koijärven liittäminen Forssaan seuraavana vuonna 1969 nosti asukasluvun yli 15 000:n. Vuonna 1971 liitettiin vielä Tammelasta liitettiin Forssaan 9  neliökilometrin kokoinen Lempään alue, jonka myötä kaupunki sai noin sata uutta asukasta.


title: Forssan väestö

text: Koijärven kanssa tehdyn kuntaliitoksen jälkeen väkiluku on kehittynyt seuraavasti:


title: Forssan väestö

text: Forssa kasvoi nopeasti 1970-luvulla, mutta 1980-luvun puolivälissä kaupungin kasvu pysähtyi. Suurimmillaan kaupungin väkiluku oli 20 074 henkeä vuoden 1985 lopussa. 1990-luvun puolivälin jälkeen kaupungin ja koko seutukunnan väkiluku alkoi laskea nopeasti. Vuosina 2005-2010 väkiluku tasaantui noin 17 900 asukkaaseen, mutta kääntyi sen jälkeen jälleen laskuun ollen vuoden 2016 lopussa noin 17 300.


title: Forssan väestö

text: Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Forssan väestö

text: 90 prosenttia Forssan väestöstä asuu kaupunkimaisesti Forssan keskustaajamassa, jossa asutus on tiheintä. Maaseutumaisilla alueilla Forssan keski- ja pohjoisosissa sekä väkiluku että väestötiheys jäävät alhaisiksi. Forssan keskustaajama ulottuu myös Jokioisten ja Tammelan kuntien alueelle. Aikaisemmin Matku oli myös taajama, mutta nykyisin sen väkiluku ei enää ylitä vaadittua 200 asukasta. Forssan osuus koko seutukunnan väestöstä on hieman yli puolet.


title: Forssan väestö

text: Forssan tehdasyhdyskunnan väestökeskittymät olivat Kalliomäen puutaloalue Loimijoen pohjoispuolella sekä Vanhan Kuhalan, Uudenkylän ja Yliskylän puutaloalueet joen eteläpuolella. Tämän Forssan historiallisen keskuksen ympärille on vuosikymmenten mittaan rakennettu uusia kaupunginosia. Viksbergin kerrostalolähiö rakennettiin pääosin 1970-luvulla ja Tölön 1970- ja 1980-luvuilla, mutta niiden väestö on ollut laskusuunnassa. Viime aikoina väestö on kasvanut lähinnä uusien omakotitalojen rakentamisen myötä kaupungin laidoilla ja keskustassa elpyneen kerrostalorakentamisen myötä.


title: Forssan väestö

text: Seuraavasta taulukosta nähdään Forssan väestön jakautuminen kaupunginosittain (tilastoalueittain) vuoden 2011 lopussa:


title: Forssan väestö

text: Kaupunginosat (tilastoalueet) 1–16 ovat Forssan keskustaajamaan kuuluvia tai sen välittömässä läheisyydessä olevia maaseutualueita. Kaupunginosat (tilastoalueet) 18–20 puolestaan kuuluvat entiseen Koijärven kuntaan. Näiden välissä sijaitsee lisäksi Parkkiaron maaseutumainen alue. Keskustaajaman suuralueella oli vuoden 2011 lopussa yhteensä 16 213 asukasta, Parkkiarossa 238 asukasta ja entisen Koijärven alueella 1 217 asukasta.


title: Forssan väestö

text: Forssan asukkaat jakautuivat vuoden 2011 lopussa eri ikäryhmiin seuraavasti:


title: Forssan väestö

text: Pitkällä tähtäimellä lasten määrä ja osuus ovat vähentyneet huomattavasti. Vanhukset ovat sekä määrältään että osuudeltaan ainoa kasvava ikäryhmä. Lasten osuus alitti vanhusten osuuden vuonna 1997. Forssasta on muutettu paljon asumaan naapurikuntiin, lähinnä Tammelaan ja Jokioisille, mikä on myös vähentänyt Forssan lapsilukua. Kuolleisuus on vuodesta 1997 lähtien ollut joka vuosi syntyvyyttä suurempaa. Kuntien välisessä muuttoliikkeessä Forssa on vuosina 1987–2016 menettänyt melkein 2 700 asukasta. Näiden viimeisten 30 vuoden aikana Forssa on vain kolmena vuotena ollut muuttovoittoinen kunta.


title: Forssan väestö

text: Alueellisesti tarkasteltuna eniten lapsia asuu keskustaajama-alueen reunalla uusilla pientaloalueilla. Vanhusten osuus on suurimmillaan Korkeavahassa ja Keskustassa, joissa 64 vuotta täyttäneitä on yli 40 % asukkaista.


title: Forssan väestö

text: Vuosina 1980–2010 Forssan kielijakauma on pysynyt melko vakaana. Suomenkielisten absoluuttinen määrä on laskenut noin 1 900 hengellä, mutta suhteellinen osuus on laskenut vain vähän 99,6 prosentista 97,1 prosenttiin. Ruotsinkielisten määrässä on laskenut noin kolmanneksella. Huomattavin kasvu on muita kuin suomea ja ruotsia puhuvien ryhmässä, jonka koko on monikertaistunut. Tarkastellun jakson aikana Forssassa on kunakin vuonna asunut saamenkielinen.


title: Forssan väestö

text: Valtaosa forssalaisista kuuluu Suomen evankelis-luterilaiseen kirkkoon. Vuoden 2011 lopussa kirkkoon kuului 14 678 forssalaista, mikä vastaa 82,3 prosentin osuutta kaupungin asukkaista. Muut 3 155 kaupunkilaista kuuluvat joko ortodokseihin, muihin uskontokuntiin tai ovat kirjoilla väestörekisterissä.


title: Forssan väestö

text: Forssassa on kaksi luterilaista kirkkoa, joista toinen sijaitsee kaupungin keskustassa ja toinen entisen Koijärven kunnan alueella. Koijärven seurakunta oli itsenäinen vuodesta 1924 lähtien, mutta vuonna 2007 se yhdistettiin Forssan seurakunnan kanssa. Samalla näistä kahdesta seurakunnasta muodostunut seurakuntayhtymä purettiin. Kaupungin hautausmaa sijaitsee Valtatie 10:n pohjoispuolella Urjalaan vievän tien länsipuolella. Hautausmaa-alueella on vanha puinen siunauskappeli ja uudempi punatiilinen siunauskappeli. Forssan kirkon ja Koijärven kirkon sekä kappeleiden lisäksi evankelis-luterilaisella seurakunnalla on käytössään kaksi seurakuntataloa, yksi seurakuntakoti, Forssan pappila ja Klemelän leirikeskus Kaukjärven rannalla.


title: Forssan väestö

text: Kaupungissa on Hämeenlinnan ortodoksiseen seurakuntaan kuuluva toimintakeskus, Jehovan todistajien valtakunnansali, helluntaiseurakunnan Saalem-kirkko ja vapaaseurakunnan toimintaa. Vapaakirkko toimii Forssa-yhtiön rakennuttamassa "Kerholana" tunnetussa rakennuksessa. Forssassa on myös vapaa-ajattelijoiden hautausmaa.


title: Idarubisiini

text: Idarubisiini (CHNO) on antrasykliineihin kuuluva orgaaninen yhdiste. Yhdistettä voidaan käyttää lääketieteessä useiden syöpien hoidossa.


title: Idarubisiini

text: Huoneenlämpötilassa idarubisiini on oranssia kiteistä ainetta. Yhdiste on optisesti aktiivinen ja sen ominaiskiertokyky metanoliliuoksessa on +205. Idarubisiinin rakenne koostuu daunosamiinisokerista ja aglykonista nimeltä 4-demetoksidaunorubisinoni.


title: Idarubisiini

text: Idarubisiini interkalatoituu muiden antrasykliinien tavoin DNA:n kaksoiskierteen väliin. Yhdiste estää topoisomeraasi I:n toimintaa, minkä seurauksena syöpäsolujen DNA:n vaurioiden korjaaminen, RNA:n synteesi ja proteiinisynteesi estyvät. Elimistössä siitä muodostuu maksassa idarubisinolia, joka on myös lääkeaineena aktiivinen. Ainetta voidaan käyttää yhdessä sytarabiinin ja tioguaniinin kanssa. Idarubisiinia voidaan käyttää muun muassa leukemian, lymfoomien ja pitkälle edenneen rintasyövän hoidossa. Monista muista poiketen idarubisiini voidaan annostella myös tablettina laskimoon annettavan infuusion lisäksi.


title: Idarubisiini

text: Tyypillisiä idarubisiinin haittavaikutuksia ovat huonovointisuus, maksa-arvojen muutokset, iho-oireet ja luuydinsuppressio. Verrattuna daunorubisiiniin ja doksorubisiiniin idamysiinin sydäntoksisuus on niitä selvästi alhaisempi.


title: Idarubisiini

text: Idarubisiini on daunorubisiinin johdannainen ja sitä voidaan valmistaa siitä puolisynteettisesti. Suuressa mittakaavassa kokonaissynteesi on kuitenkin tehokkaampi tapa. (–)-1,4-dimetoksi-6-hydroksi-6-asetyylitetraliini reagoi ftaalianhydridin kanssa. Muodostuva välituotteen karbonyyliryhmä suojataan ketaalina ja reaktio bromin sekä atsobisisobutyronitriilin kanssa ja hydrolyysi muodostavat idarubisiinin aglykoniosan. Daunosamiini voidaan liittää aglykoniin joko N,O-bis(trifluoriasetyyli)daunosaminyylikloridin avulla hopeatriflaatin katalysoimana tai bioteknisesti "Streptomyces peucetius"-bakteerin avulla.


title: Maria Loew

text: Maria Loew (Dagny Emma Maria Rosenlew-Grenman) (17. lokakuuta 1891 Pori – 9. maaliskuuta 1940 Helsinki) oli suomalainen kuvanveistäjä ja taidemaalari.


title: Maria Loew

text: Maria Loewin vanhemmat olivat toimitusjohtaja Hugo Rosenlew (1862–1915) ja Hanna Maria Ericsson (1864–1952). Hän opiskeli Taideteollisessa keskuskoulussa 1910–1911 ja Suomen Taideyhdistyksen piirustuskoulussa 1910–1912. Loew osallistui Suomen Taiteilijain näyttelyyn vuonna 1921.


title: Maria Loew

text: Maria Loew oli naimisissa vuodesta 1917 apteekkari, silmälääkäri Verner Eliel Grénmanin (1873–1949) kanssa.


title: Vasil H’amutouski

text: Vasil Iosifavitš H’amutouski (, ; s. 30. elokuuta 1978 Minsk, Valko-Venäjän SNT, Neuvostoliitto, nykyinen Valko-Venäjä) on valkovenäläinen jalkapalloilija. Hän edustaa Valko-Venäjän liigassa pelaavaa Dinamo Minskiä ja on pelipaikaltaan maalivahti.


title: Arttu Lindeman

text: Arttu Onni Elmeri Lindeman (s. 11. lokakuuta 1996 Hollola) on suomalainen rap-artisti sekä videobloggaaja. Hänen kanavallaan YouTubessa on yli 172 000 tilaajaa ja yli 34 miljoonaa näyttökertaa.


title: Arttu Lindeman

text: Lindeman aloitti videoiden tekemisen YouTube-palveluun vuonna 2013, kun oli lähdössä Ruotsiin vaihto-oppilaaksi. Aluksi hän teki videoita Ruotsista vain kavereilleen ja perheelleen, mutta huomasi, että muitakin kiinnostaa katsoa hänen elämäänsä videoiden kautta. Aluksi Lindeman teki taikatemppuja videoillaan, mutta taikatemput vaihtuivat jonkin ajan kuluttua videoblogeihin.


title: Arttu Lindeman

text: Heinäkuussa 2015 Lindeman julkaisi omakustannekappaleen ”Mainstreamflownjuntti” YouTubeen sekä Spotifyhin. Helmikuussa 2016 hän allekirjoitti levytyssopimuksen Sony Music -levy-yhtiön kanssa, jonka myötä ”Mainstreamflownjuntti”-kappale poistettiin YouTubesta ja Spotifysta.


title: Arttu Lindeman

text: Arttu Lindeman valmistui ylioppilaaksi Lahden lyseon lukiosta keväällä 2016.


title: Arttu Lindeman

text: Sony Music julkaisi Lindemanin ensimmäisen singlen ”Läikkyy” 20. kesäkuuta 2016. Kappaletta kuunneltiin julkaisuyön aikana yli 60 000 kertaa ja se nousi Suomen Spotifyn 50 kuunnelluimman kappaleen listalla kuudenneksi. Single ylitti kultalevyrajan alle kahdessa viikossa ja platinalevyrajan neljässä viikossa. Kappaletta on syytetty kopioksi DJ Freshin, Diplon ja Dominique Young Uniquen kappaleesta ”Earthquake”, mutta kappaleen tuottaja MGI on kieltänyt syytökset.


title: Arttu Lindeman

text: Lindemanin toinen single ”Faijas” julkaistiin 22. elokuuta 2016. Kappaleella on mukana myös Lucas. Artisti on kertonut kappaleen kertovan entisen tyttöystävänsä epäilevästä isästä.


title: Arttu Lindeman

text: Kolmas single ”Menee tunteisiin” julkaistiin 21. lokakuuta 2016. Se nousi yhdessä päivässä Spotifyn Suomen Top-50-listan ensimmäiseksi. Myös joulukuun 26. päivä julkaistu ”Hukutaan” nousi ensimmäisenä päivänään Suomen Spotifyn kuunnelluimmaksi kappaleeksi.


title: Arttu Lindeman

text: Lindeman sai helmikuussa 2017 järjestettävään Emma-gaalan kolme ehdokkuutta. Hän oli ehdolla vuoden tulokkaaksi sekä vuoden artistiksi. Lisäksi ”Läikkyy”-kappaleen musiikkivideo oli ehdolla vuoden musiikkivideoksi. Lopulta Lindeman valittiin yleisöäänin vuoden 2016 artistiksi.


title: Arttu Lindeman

text: Lindemanin ennakkoon platinalevyyn oikeuttavan määrän striimannut esikoisalbumi "Offline" julkaistiin 29. syyskuuta 2017.


title: Martti Lehto

text: Martti Lehto (1933 Helsinki – 4. elokuuta 2016 Vantaa) oli suomalainen naivistinen taidemaalari.


title: Martti Lehto

text: Lehto alkoi kokopäiväiseksi taiteilijaksi vasta vuonna 1990, työskenneltyään jo 16-vuotiaasta kirjapainoalalla ensin latojana ja sitten faktorina. Kirjapainotuotteiden suunnittelua Lehto myös opetti sekä Taideteollisen korkeakoulun että Ammattienedistämislaitoksen opiskelijoille. Naivistisesta taiteesta Lehto kiinnostui silti jo 1970-luvun alussa ja on ollut mukana näyttelyissä vuodesta 1973. Alkuaikojen surrealistinenkin taidemaalari tunnetaan ehkä parhaiten kissamaalauksistaan, mutta myös muista eläinaiheistaan. Monista Lehdon värikkäistä maalauksista on tehty julisteita ja postikortteja.


title: Kevin Ware

text: Kevin Douglas Ware (s. 3. tammikuuta 1993 Bronx, New York) on yhdysvaltalainen koripalloilija, pelipaikaltaan pelintekijä tai heittävä takamies. NCAA-yliopistomestaruuden vuonna 2013 voittanut Ware tuli tunnetuksi samalla kaudella loukkaannuttuaan vakavasti.


title: Kevin Ware

text: Ware pelasi yliopistokoripalloa vuosina 2011–2014 Louisvillessä ja vuosina 2014–2016 Georgia Statessa. Louisvillessä hän voitti NCAA:n yliopistomestaruuden vuonna 2013. Puolivälieräottelussa Duke Universityä vastaan Ware hyppäsi peittämään vastustajan heittoa ja mursi alastulossa jalkansa: erittäin pahan näköisen avomurtuman suositussa ottelussa saanut Ware sai loukkaantumisellaan runsaasti julkisuutta.


title: Kevin Ware

text: Warea ei varattu NBA:n . Hän aloitti ammattilaisuransa heinäkuussa 2016 tehtyään sopimuksen Korisliigassa pelanneen Kauhajoen Karhun kanssa.


title: Martha Nordenswan-Lindgren

text: Martha Nordenswan-Lindgren (29. elokuuta 1877 Tampere – 12. joulukuuta 1963) oli suomalainen kuvanveistäjä, taidemaalari ja kuvittaja.


title: Martha Nordenswan-Lindgren

text: Martha Nordenswan-Lindgrenin vanhemmat olivat vesirakennusten yli-insinööri Hugo Casimir Nordenswan (1834–1904) ja Zelée Christina Agricola (1838–1925). Hän opiskeli maalausta ja kuvanveistoa Helsingissä Suomen Taideyhdistyksen piirustuskoulussa vuosina 1895, 1897–1903 ja 1924–1926, ja Taideteollisuuskoulussa 1899, sekä Pariisissa Académie Colarossissa ja yksityisesti A. Muchanin johdolla vuosina 1900–1901. Nordenswan-Lindgrenin töitä oli ensi kerran julkisesti näytteillä vuonna 1935.


title: Martha Nordenswan-Lindgren

text: Martha Nordenswan-Lindgren oli naimisissa vuodesta 1906 arkkitehti Carl Axel Lindgrenin (1881–1953) kanssa. Martha Nordenswanin sisar oli taidemaalari Karin Nordenswan.


title: Jackie (elokuva)

text: Jackie on vuonna 2016 ensi-iltansa saanut elämäkertaelokuva, jonka on ohjannut Pablo Larraín. Elokuva kertoo Yhdysvaltain ensimmäisestä naisesta Jacqueline ”Jackie” Kennedystä. Häntä näyttelee Natalie Portman ja muissa pääosissa ovat Greta Gerwig, Peter Sarsgaard, Max Casella, Beth Grant ja John Hurt.


title: Jackie (elokuva)

text: Elokuva sai ensi-iltansa Venetsian elokuvajuhlilla 7. syyskuuta 2016, jossa se myös kilpaili pääpalkinnosta Kultaisesta leijonasta. Suomessa elokuvan ensi-ilta on 6. tammikuuta 2017. "Jackie" sai kolme Oscar-ehdokkuutta vuoden 2017 gaalassa muun muassa parhaasta naispääosasta, musiikista ja puvustuksesta.


title: Jackie (elokuva)

text: Elokuva on saanut erinoimaisen vastaanoton Venetsian elokuvajuhlilla. Arvosteluja keräävän Rotten Tomatoes -sivuston mukaan 95 % kriitikoista on antanut elokuvalle positiivisen arvosanan keskiarvolla 8.2/10. Keräys perustuu 22 arviointiin. Erityisesti Portmanin roolisuoritusta on kehuttu. The Hollywood Reporterin David Rooney kutsui arvostelussaan Portmanin roolisuoritusta tämän uran parhaaksi.


title: Jackie (elokuva)

text: "Jackien" käsikirjoittaja Noah Oppenheim palkittiin Venetsian elokuvajuhlilla parhaan käsikirjoituksen palkinnolla.


title: Rüdiger Rehm

text: Rüdiger Rehm (s. 22. marraskuuta 1978) on saksalainen jalkapallovalmentaja ja entinen keskikenttäpelaaja. Helmikuusta 2017 lähtien hän on toiminut SV Wehen Wiesbadenin päävalmentajana.


title: Rüdiger Rehm

text: Rehm aloitti pelaajauransa VfL Heilbronnin juniorina ja voitti seuran paidassa nuorten Saksan cupin mestaruuden vuonna 1996. Hän siirtyi Heilbronnista SV Waldhof Mannheimiin, jonka paidassa debytoi 2. Bundesliigassa kaudella 1999/2000. Rehm pelasi valtaosan urastaan 2. Bundesliigassa edustaen Mannheimin lisäksi 1. FC Saarbrückeniä, SSV Reutlingeniä, Erzgebirge Auea ja Kickers Offenbachia. Rehm pelasi monipuolisissa rooleissa keskikentällä ja hyökkäyksessä saaden mukavasti vastuuta eri seuroissa. Kaudeksi 2007/08 Rehm siirtyi FSV Oggersheimiin Regionalligaan ja pelasi uransa viimeiset kaudet alemmilla sarjatasoilla. Hän lopetti aktiiviuransa kauden 2010/11 jälkeen SG Sonnenhof Großaspachissa.


title: Rüdiger Rehm

text: Rehm aloitti valmennusuransa SG Sonnenhofin apuvalmentajana kesällä 2008 edustaen seuraa myös pelaajana. Alexander Zornigerin siirryttyä RB Leipzigin peräsimeen Rehmistä tuli kesällä 2012 Sonnenhofin päävalmentaja. Rehmin johdolla Sonnenhof voitti kaudella 2013/14 Regionalliga Südin mestaruuden ja nousi 3. Ligan.


title: Rüdiger Rehm

text: Rehm jätti valmentajan paikkansa lokakuussa 2014 keskittyäkseen valmentajalisenssin suorittamiseen. Hänen oli tarkoitus palata valmentajaksi kesällä 2015. Rehmin korvannut Uwe Rapolder ei kuitenkaan saanut joukkueen peliä parantumaan ja helmikuun lopussa 2015 Rehm palasi seuran päävalmentajaksi. Helmikuussa valmentajalisenssinsä suorittaneen Rehmin johdolla Sonnenhof sijoittui kauden päätteeksi 3. Ligassa sijalle 15.


title: Rüdiger Rehm

text: Kaudella 2015/16 Rehm luotsasi Sonnenhofin seitsemänneksi, mikä on seuran historian paras saavutus. Kauden jälkeen nuori valmentaja jätti seuran ja siirtyi 2. Bundesliigaan DSC Arminia Bielefeldin päävalmentajaksi. Kausi alkoi heikosti eikä Rehm onnistunut nostamaan Arminiaa lähellekään kärkitaistelua. Joukkue voitti hänen johdollaan vain yhden pelaamistaan 10 ottelusta ja seurajohto erotti nuoren valmentajansa lokakuussa 2016.


title: Rüdiger Rehm

text: Helmikuussa 2017 Rehmistä tuli SV Wehen Wiesbadenin päävalmentaja kesään 2019 ulottuvalla sopimuksella.


title: KK Neptūnas

text: KK Neptūnas on vuonna 1964 perustettu koripalloseura Klaipėdasta, Liettuasta. Se pelaa kotiottelunsa vuonna 2011 valmistuneella Švyturio Arenalla, johon mahtuu 6 200 katsojaa.


title: KK Neptūnas

text: Neptūnaksesta tuli kaudella 2014–2015 historian kolmas liettualaisjoukkue Euroliigassa Žalgiriksen ja Lietuvos Rytasin jälkeen.


title: KK Neptūnas

text: Seura on nimetty Antiikin Rooman veden jumalan Neptunuksen mukaan.


title: Karl Nyholm

text: Karl Wilhelm Nyholm (28. maaliskuuta 1879 Pirkkala – 26. marraskuuta 1955) oli suomalainen taidemaalari.


title: Karl Nyholm

text: Karl Nyholm opiskeli Taideteollisessa keskuskoulussa 1896–1899 ja Suomen Taideyhdistyksen piirustuskoulussa 1899–1903. Hän osallistui Suomen Taiteilijain näyttelyihin vuosina 1909, 1911, 1913 ja 1915.


title: Daniel Stendel

text: Daniel Stendel (s. 4. huhtikuuta 1974) on saksalainen jalkapallovalmentaja ja entinen hyökkääjä. Kesäkuusta 2018 lähtien hän on toiminut englantilaisen Barnsleyn päävalmentajana.


title: Daniel Stendel

text: Stendel aloitti pelaajauransa Vorwärts Frankfurtin joukkueessa, josta siirtyi juniori-ikäisenä Hamburger SV:n organisaatioon vuonna 1992. Stendel pelasi lähinnä HSV:n reservijoukkueessa nousten edustusmiehistöön kaudella 1995/96. Läpimurto HSV:ssä jäi kuitenkin tekemättä ja kaudeksi 1997/98 hän siirtyi 2. Bundesliigan SV Meppeniin, jossa nousi avauskokoonpanon hyökkääjäksi. Stendel iski Meppenin paidassa 13 maalia kauden aikana ja siirtyi kesällä 1998 FC Güterslohiin, jossa pelasi edelleen 2. Bundesliigassa. Kesällä 1999 hän teki sopimuksen Hannover 96:n kanssa. Hannoverin Bundesliiga-nousuun päättyneellä kaudella 2001/02 Stendel oli avainroolissa iskien seuralle 16 maalia.


title: Daniel Stendel

text: Stendel jatkoi Hannoverin paidassa myös pääsarjatasolla, mutta maalinteko oli takkuista. Kaudella 2005/06 Stendel pelasi enää kuudessa ottelussa ja siirtyikin kauden jälkeen FC St. Pauliin, josta palasi kauden jälkeen Hannoverin organisaatioon. Stendel lopetti uransa Oberligassa Hannoverin reservijoukkueessa kauden 2007/08 jälkeen.Stendel aloitti valmennusuransa kaudella 2007/08 toimien Hannoverin reservijoukkueen apuvalmentajana. Hän toimi vuosina 2008–2013 seuran alle 17-vuotiaiden juniorien valmentajana ja vuodesta 2013 lähtien alle 19-vuotiaiden päävalmentajana. Stendel johdatti Hannoverin Saksan nuorten mestariksi vuonna 2016. Huhtikuun lopulla 2016 hän korvasi potkut saaneen Thomas Schaafin Hannoverin edustusjoukkueen päävalmentajana. Stendel ei onnistunut enää pelastamaan Hannoveria putoamiselta, vaan seura putosi kauden 2015/16 päätteeksi 2. Bundesliigaan. Seura teki putoamisesta huolimatta Stendelin kanssa kaksivuotisen jatkosopimuksen.


title: Daniel Stendel

text: Kaudella 2016/17 Hannover tavoitteli Stendelin johdolla pikaista paluuta Bundesliigaan. Seura pelasi hyvin ja hävisi Stendelin johdolla vain viisi pelaamistaan sarjaotteluista. Tulokset eivät kuitenkaan tyydyttäneet seurajohtoa, sillä suora nousu alkoi kevään edetessä karata Hannoverin käsistä. Maaliskuussa 2017 Stendel sai potkut tehtävistään. Viimeisessä ottelussaan hän luotsasi Hannoverin maalittomaan tasapeliin FC St. Paulin kanssa.


title: Daniel Stendel

text: Kesäkuussa 2018 Stendel teki kaksivuotisen sopimuksen Englannin Ykkösliigaan pudonneen Barnsleyn kanssa.


title: Raigo Mõlder

text: Raigo Mõlder (s. 25. maaliskuuta 1982) on virolainen kartanlukija.


title: Raigo Mõlder

text: Mõlder luki nuotteja maanmiehelleen Ott Tänakille. Pari kilpaili yhdessä ensimmäistä kertaa 2007, ja vakituisesti kaudesta 2014 lähtien. He ajoivat kaudella 2016 MM-sarjaa rengasvalmistaja DMACK:in WRC-tallin autolla. Enää kaudella 2017 Mõlder ei lukenut Tänakille nuotteja, vaan Martin Järveoja siirtyi hänen kartanlukijaksi.


title: Martta Durchman

text: Martta Johanna Durchman ['durkman] (22. huhtikuuta 1897 Virolahti – 1. lokakuuta 1946) oli suomalainen taidemaalari.


title: Martta Durchman

text: Martta Durchman opiskeli Taideteollisessa keskuskoulussa 1925–1927 ja Suomen Taideyhdistyksen piirustuskoulussa 1928–1932. Hän osallistui Suomen Taiteilijain näyttelyihin vuosina 1937, 1938, 1939, 1941, 1942 ja 1945.


title: Abu Omar al-Baghdadi

text: Abu Omar al-Baghdadi (syntyjään Hamid Dawud Mohamed Khalil al Zawi), ; 1959 – 18. huhtikuuta 2010 Tikrit, Irak) oli Irakin al-Qaidan Islamilaisen valtion (tunnetaan nykyisin nimellä Isis) johtaja vuodesta 2006 kuolemaansa saakka. Hänen jälkeensä järjestön johtajana on toiminut kalifi Abu Bakr al-Baghdadi, joka ei nimestään huolimatta ole sukua Abu Omarille.


title: Abu Omar al-Baghdadi

text: Abu Omar al-Baghdadin menneisyydestä on julkisuudessa vain hyvin vähän tietoa, eikä hänestä myöskään ole vahvistettuja kuvia. Yhdysvaltain armeija arvelee, että Abu Omar al-Baghdadi olikin vain tekaistu henkilö, jota esitti irakilainen näyttelijä Abu Abdullah al-Naima.


title: Abu Omar al-Baghdadi

text: Aiemmin hänet ilmoitettiin pidätetyn Irakissa useita kertoja vuosina 2007 ja 2009, mutta jokaisella kerralla saatiin myöhemmin selville, että kyseessä olikin joku muu ja Abu Omar al-Baghdadiksi epäilty henkilö esiintyi jälkeenpäin nauhoitteilla. Vuonna 2010 Irak ilmoitti teloittaneensa Tikritissä oikean Abu Omar al-Baghdadin, joka oltiin löydetty Irakin pääkaupungista Bagdadista.


title: Konrad Fünfstück

text: Konrad Fünfstück (s. 7. lokakuuta 1980) on saksalainen jalkapallovalmentaja. Kesästä 2017 lähtien hän on toiminut sveitsiläisen FC Wilin päävalmentajana.


title: Konrad Fünfstück

text: Fünfstück joutui lopettamaan pelaajauransa 19-vuotiaana polvivammojen vuoksi. Hän jatkoi työtä jalkapallon parissa ja toimi jo nuorella iällä valmentajana VfB Pößneckin valmentajana. Vuonna 2002 Fünfstück siirtyi SpVgg Greuther Fürthin organisaatioon ja työskenteli seuran organisaatiossa juniorivalmennuksessa vuosien ajan. Vuonna 2011 Fünfstück nousi Greuther Fürthin II-joukkueen päävalmentajaksi. Vuoden 2013 alussa hän siirtyi 1. FC Kaiserslauternin II-joukkueen päävalmentajaksi. Fünfstück työskenteli Kaiserslauternin organisaatiossa myös juniorivalmennuksen koordinaattorina. Syyskuussa 2015 hän nousi seuran edustusjoukkueen päävalmentajaksi. Fünfstückin johdolla Kaiserslautern säilytti sarjapaikkansa sijoituttuaan 2. Bundesliigan sijalle 10. Toukokuun lopussa 2016 seurajohto kuitenkin vapautti Fünfstückin tehtävistään.


title: Konrad Fünfstück

text: Kesällä 2017 Fünfstückistä tuli Challenge Leaguen FC Wilin päävalmentaja.


title: James Vowles

text: James Vowles (s. 20. kesäkuuta 1979 Felbridge, East Sussex, Englanti) on brittiläinen insinööri. Hän toimii Formula 1 -talli Mercedeksen strategisena päällikkönä. Hän toimi aiemmin myös ennen Mercedestä Brawn GPn strategisena päällikkönä ja insinöörinä BARlla ja Hondalla.


The People v. O.J. Simpson: American Crime Story on yhdysvaltalainen tositapahtumiin perustuvan "American Crime Story" -rikossarjan ensimmäinen tuotantokausi. Kausi alkoi FX-kanavalla helmikuussa vuonna 2016 ja päättyi huhtikuussa 2016. Kauden pääosissa näyttelevät Sterling K. Brown, Sarah Paulson, Kenneth Choi, Christian Clemenson, Cuba Gooding Jr., Bruce Greenwood, Nathan Lane, David Schwimmer, John Travolta ja Courtney B. Vance.


"The People v. O.J. Simpson: American Crime Story" sai erinomaisen vastaanoton. Erityisesti se keräsi kehuja näyttelijäsuorituksistaan, ohjauksesta ja käsikirjoituksesta. Kausi sai 22 Primetime Emmy -ehdokkuutta.


title: Robert Frankenhauser

text: Robert Frankenhauser (9. huhtikuuta 1896 Pietari – 30. elokuuta 1968 Helsinki) oli suomalainen taidegraafikko.


title: Robert Frankenhauser

text: Robert Frankenhauser opiskeli Pietarissa Jacob Semenovitš Goldblattin (1860–1929) johdolla 1915–1916 ja Nikolai Alexandrovitš Brunin (1856–1935) johdolla 1916–1917 sekä yhden lukukauden verran Pietarin taideakatemiassa 1917. Myöhemmin hän opiskeli vielä Aukusti Tuhkan johdolla 1947 ja 1948. Frankenhauser osallistui Suomen Taiteilijain näyttelyihin vuosina 1953, 1954, 1957 ja 1961 sekä Suomen Taideakatemian 3-vuotisnäyttelyihin vuosina 1950, 1953, 1956 ja 1965. Ulkomailla hänen töitään oli näytteillä Tukholmassa 1948 ja 1960, Tšekkoslovakiassa ja DDR:ssä 1954 ja 1960, Brysselissä 1954, Roomassa 1955, Länsi-Saksassa 1956, Madridissa 1957 sekä Unkarissa ja Moskovassa 1961.


title: Viron ralli

text: Viron ralli (tunnetaan kansainvälisesti nimellä Rally Estonia) on vuodesta 2010 lähtien vuosittain järjestettävä soraralli. Rallin päätukikohtana toimii Otepää, ja lähtö- sekä maalijuhlallisuudet ovat Tarton keskustassa.


title: Viron ralli

text: Vuodesta 2014 lähtien ralli on kuulunut rallin EM-sarjaan.


title: Pekka Alava

text: Pekka Alava (28. marraskuuta 1897 Sortavalan maalaiskunta – 20. tammikuuta 1977) oli suomalainen kuvanveistäjä.


title: Pekka Alava

text: Pekka Alava osallistui Suomen Taiteilijain näyttelyihin vuosina 1935, 1937, 1941, 1942, 1945 ja 1946 sekä Suomen Kuvanveistäjäliiton näyttelyyn. Alava toimi osastonjohtajana Werner Söderström Oy:ssä Porvoossa 1929–1962.


title: Jock Clear

text: Jock Clear (s. 12. syyskuuta 1963 Portsmouth, Hampshire, Englanti) on brittiläinen insinööri. Hän toimii Formula 1 -tallin Ferrarin suorituskyvystä vastaavana insinöörinä. Hän on aiemmin toiminut Jacques Villeneuven, Rubens Barrichellon, Takuma Satōn ja Nico Rosbergin kisainsinöörinä, sekä Lewis Hamiltonin ja Michael Schumacherin insinöörinä.


title: Paavo Sainio

text: Paavo Sainio (16. heinäkuuta 1899 – 23. joulukuuta 1982) oli suomalainen Turussa asunut graafikko ja taidemaalari.


title: Paavo Sainio

text: Paavo Sainio opiskeli Turun Taideyhdistyksen piirustuskoulussa Teodor Schalinin ja Ragnar Ungernin johdolla 1924–1928 sekä Tukholmassa Ruotsin Kuninkaallisessa taideakatemiassa 1941. Hän osallistui Suomen Taiteilijain näyttelyihin vuosina 1934, 1935, 1936, 1939, 1941, 1942 ja 1943 sekä Suomen Kuvataidejärjestöjen Liiton näyttelyyn vuonna 1970. Sainion teoksia oli esillä ulkomailla Lontoossa 1938 sekä Leningradissa ja Bulgarian Varnassa 1970. Sainio tallensi maisemia ja kaupunkinäkymiä Turusta ja Turun saaristosta sekä grafiikan että maalausten muodossa. Hän maalasi myös muotokuvia turkulaisista ja varsinaissuomalaisista vaikuttajista.


title: Colosseon metroasema

text: Colosseon metroasema on Rooman metron B-linjan metroasema. Se sijaitsee Montin rionessa. Colosseo sijaitsee Circo Massimon ja Cavourin metroasemien välissä. Asema sijaitsee kuuluisan Colosseumin vieressä.


title: Aeroflotin lento 7425

text: Aeroflotin lento 7425 oli Aeroflotin reittilento Karšista Ufan kautta Leningradiin. 10. heinäkuuta 1985 lennolla käytetty Tupolev Tu-154B-2 syöksyi maahan lähellä Utškudukia lentäjän virheen vuoksi.


title: Aeroflotin lento 7425

text: Kone nousi Karšista lähdettyään matkalentokorkeuteen hitaasti, lähes sakkausnopeudella. Vaakalennossa hidas nopeus sai koneen värisemään, minkä miehistö luuli johtuvan moottoriongelmista. He laittoivat moottorit tyhjäkäynnille. Kone jatkoi vaakalentoa hidastaen vauhtiaan, kunnes lopulta sakkasi, joutui syöksykierteeseen ja syöksyi maahan. Kaikki 191 matkustajaa ja yhdeksän miehistön jäsentä kuolivat onnettomuudessa.


title: Aeroflotin lento 7425

text: Onnettomuus on kuolonuhrien määrällä mitattuna pahin, jossa mukana on Tupolev Tu-154 sekä pahin nykyisen Uzbekistanin alueella sattunut onnettomuus.


title: Elsa Fohström

text: Elsa Alexandra Fohström (8. elokuuta 1875 Helsinki – 18. kesäkuuta 1952) oli suomalainen taidemaalari.


title: Elsa Fohström

text: Elsa Fohström opiskeli Suomen Taideyhdistyksen piirustuskoulussa 1892–1898 sekä Helsingin yliopiston piirustussalissa ja Pariisissa Académie Colarossissa 1913 ja Académie Modernessa 1914. Hän osallistui Suomen Taiteilijain näyttelyihin vuosina 1915, 1926–1928, 1931–1938 ja 1943.


title: Elsa Linnos

text: Elsa Linnos (vuoteen 1933 "Lindfors", 6. tammikuuta 1897 Pietari – 10. heinäkuuta 1987) oli suomalainen taidemaalari.


title: Elsa Linnos

text: Elsa Linnos opiskeli Suomen Taideyhdistyksen piirustuskoulussa 1920–1924 sekä Pariisissa Académie Colarossissa 1923–1924. Hän osallistui Suomen Taiteilijain näyttelyihin vuosien 1925 ja 1961 välillä sekä Suomen Taideakatemian 3-vuotisnäyttelyyn 1950. Ulkomailla hänen teoksiaan oli esillä Naistaiteilijoiden näyttelyssä Saksassa 1943 ja Tukholmassa 1947.


title: Mattia Binotto

text: Mattia Binotto (s. 3. marraskuuta 1969 Lausanne, Sveitsi) on sveitsiläinen Formula 1 -tallin Ferrarin tekninen johtaja. Vuonna 1994 Binotto valmistui Lausannen ammattikorkeakoulusta koneinsinööriksi. Sen jälkeen hän suoritti Italiassa moottoriajoneuvoinsinöörin maisterintutkinnon.


title: Mattia Binotto

text: Vuodet 1995–2003 hän toimi Ferrarin testitallin moottori-insinöörin johtajana. Vuodet 2004–2006 Binotto toimi tallin kisainsinöörina ja vuonna 2007 Kimi Räikkösen pääinsinöörinä. Lokakuussa 2013 hänet nimitettiin tallin moottori- ja elektroniikkayksikön apulaisjohtajaksi.


title: Mattia Binotto

text: Heinäkuussa 2016 hänet nimitettiin Ferrarin tekniseksi johtajaksi korvaten tehtävässään James Allisonin. Tammikuussa 2019 ilmoitettiin, että Binotto korvaa Maurizio Arrivabenen Ferrarin tallipäällikkönä.


title: Dagmar Furuhjelm

text: Dagmar Eleonora Furuhjelm (28. kesäkuuta 1868 Helsinki – 20. helmikuuta 1918 Helsinki) oli suomalainen taidemaalari.


title: Dagmar Furuhjelm

text: Dagmar Furuhjelmin vanhemmat olivat Viipurin hovioikeuden presidentti Harald Victor Wilhelm Furuhjelm (1810–1872) ja Eva Mathilda Aglaè von Kothen (1825–1914). Hän opiskeli Blanc Garinin johdolla Brysselissä ja osallistui Suomen Taiteilijain näyttelyihin vuosina 1893, 1896 ja 1899.


title: Luettelo televisiosarjan Jonttu-Fantti ja hänen ystävänsä jaksoista

text: Tämä on luettelo televisiosarjan Jonttu-Fantti ja hänen ystävänsä jaksoista.


title: El Puerto de Santa María

text: El Puerto de Santa María on kaupunki Cádizin maakunnassa Etelä-Espanjassa. Kaupungin väkiluku on noin 88 000 (2015).


title: Andrea Stella

text: Andrea Stella (s. 22. helmikuuta 1971 Orvieto, Italia) on italialainen insinööri. Hän toimii nykyisin Fernando Alonson kisainsinöörinä McLarenilla. Stella toimi Alonson kisainsinöörinä Ferrarilla myös kaudet 2010–2014, Kimi Räikkösen 2009 ja MotoGP kuljettaja Valentino Rossin 2006.


title: Andrea Stella

text: Stella valmistui Rooman yliopistosta lentokoneinsinööriksi. Hän aloitti uransa Ferrarilla vuonna 2000.


title: Helny Tigerstedt

text: Helny Toimi Kristina Tigerstedt, o.s. "Kalima" (16. maaliskuuta 1888 Viitasaari – 23. syyskuuta 1967) oli suomalainen taidemaalari.


title: Helny Tigerstedt

text: Helny Tigerstedtin vanhemmat olivat Viitasaaren kappalainen Emil Fredrik Kalima, ent. Landgrén (1843–1923) ja Eva Kristina Koljonen (k. 1908). Hän opiskeli Eero Järnefeltin johdolla Helsingin yliopiston piirustussalissa 1908–1910 ja 1919–1920, Suomen Taideyhdistyksen piirustuskoulussa 1908 ja 1918–1921. Académie Colarossissa Pariisissa 1924, 1938 ja 1950, Schule Reimannissa Berliinissä 1936 ja Ruotsin kuninkaallisessa taideakatemiassa Tukholmassa 1946 ja 1947. Tigerstedt osallistui Suomen Taiteilijain näyttelyihin vuosina 1920, 1928, 1930, 1935, 1941, 1942, 1943 ja 1945. Hänen teoksiaan oli esillä naistaiteilijoiden näyttelyssä Saksassa 1943. Tigerstedt maalasi maisemia, muotokuvia ja asetelmia.


title: FK İnter Baku

text: FK İnter Baku () on jalkapalloseura Bakun kaupungista. Se pelaa maansa korkeimmalla sarjatasolla Azerbaidžanin Valioliigassa. Maansa mestaruuden İnter Baku on voittanut vuosina 2008 ja 2010.


title: FK İnter Baku

text: İnter Baku on perustettu vuonna 1997 nimellä Khazar University. Se aloitti amatöörisarjoista, mutta nousi vuonna 1999 Azerbaidžanin Valioliigaan sijoittuen ensimmäisellä kaudella 11. eli toiseksi viimeiseksi. Seuraavina kausina sijoitukset olivat 7. ja 3. Kauden 2003-04 sijoitus neljänneksi takasi paikan UEFA Intertoto Cupin, mutta seura hävisi toisella kierroksella suomalaiselle Tampere Unitedille yhteismaalein 3-1. Kesällä 2004 seuran nimi vaihtui nykyiseen İnter Bakuin. Seura voitti ensimmäisen mestaruutensa kaudella 2007-08, mikä takasi paikan seuraavan kauden Mestarien liigaan. Baku voitti makedonialaisen Rabotničkin vierasmaalisäännön turvin, mutta toisella kierroksella serbialainen Partizan oli parempi yhteismaalein 3-1. Baku pääsi kaudella 2009-10 pelaamaan Eurooppa-liigaa, jolloin slovenialainen Spartak Trnava oli ensimmäisellä karsintakierroksella parempi maalein 5-2. İnter Baku voitti toisen mestaruutensa vuonna 2010, joka takasi paikan jälleen Mestarien liigan kaudelle 2010-11. Tällöin puolalainen Lech Poznań voitti lopulta toisella karsintakierroksella rangaistuspotkukilpailun jälkeen. Kauden 2012-13 Eurooppa-liigan ensimmäisellä karsintakierroksella Baku voitti virolaisen Narva Transin toisessa osaottelussa 5-0, mikä oli tuolloin ennätys. Toisella kierroksella kreikkalainen Asteras Tripolis oli parempi rangaistuspotkukilpailun jälkeen. Seuraavan kauden Eurooppa-liigan ensimmäisellä karsintakierroksella İnter Baku voitti suomalaisen IFK Mariehamnin 3-1, mutta toisella kierroksella norjalainen Tromsø oli parempi maalein 2-1. Kaudella 2014-15 Baku eteni jälleen toiselle karsintakierrokselle Eurooppa-liigassa voitettuaan ensin moldovalaisen FC Tiraspolin, mutta toisella kierroksella ruotsalainen Elfsborg oli parempi rangaistuspotkukilpailun jälkeen. Eurooppa-liigan kaudella 2015-16 İnter Baku voitti ensimmäisellä kierroksella albanialaisen Laçin vierasmaalisäännön turvin, toisella kierroksella FH:n, mutta kolmannella kierroksella espanjalainen Athletic Bilbao oli parempi maalein 2-0.


title: Pi Sarpaneva

text: Ann-Mari ”Pi” Sarpaneva (o.s. Holmberg; s. 14. joulukuuta 1933 Helsinki) on suomalainen sisustusarkkitehti. Sarpaneva opiskeli Taideteollisessa oppilaitoksessa. Hän on suunnitellut vaatteita (Finn-Flare) sekä kesäasuntoja. Hän toimi freelance-suunnittelijana 1954–1970 ja perusti Maj Kuhlefeltin kanssa P & M Design Ab:n, jossa hän on työskennellyt vuodesta 1970. Hänet tunnetaan työvaatteista, joita on kuvattu tarkoituksenmukaisiksi ja kauniiksi.


title: Pi Sarpaneva

text: Pi Sarpaneva oli naimisissa Timo Sarpanevan kanssa vuosina 1954–1970. Heille syntyi kaksi lasta.


title: Ntare V

text: Ntare V (alkup. Charles Ndizeye, ( s. 2. joulukuuta 1947 – 29. huhtikuuta 1972) oli afrikkalaisen Burundin valtion viimeinen kuningas eli "Mwemi". Hän hallitsi Burundia 3. syyskuuta 1966 – 28. marraskuuta 1966. Hän oli syrjäyttänyt isänsä kuningas Mwambutsa IV:n samana vuonna. Ntare V puolestaan syrjäytettiin kenraali Michel Micomberon johtamassa sotilasvallankaappauksessa, jonka jälkeen Burundi julistettiin tasavallaksi.


title: Ntare V

text: Ntare V:n äiti oli kuningatar Baramparaye (1929–2007). Hänen velipuolensa oli prinssi Louis Ravasogre joka murhattiin hänen ollessaan pääministerinä vuonna 1961. Kuninkaalliseen perheeseen kuuluivat myös sisarpuolet Rosa Paula Iribagziba ja Regina Kanyange. Nuori prinssi sai koulutuksensensa Sveitsissä missä kävi erittäin kallista Institut Le Roseyta, jonka tarkoituksena on vahvistaa opiskelijoiden akateemisia kykyjä, urheilullisia taitoja sekä taiteellisia lahjoja. Lyhyen hallituskautensa jälkeen Ntare V eli maanpaossa Länsi-Saksassa ja myöhemmin Ugandassa.


title: Ntare V

text: Hän palasi kotimaahansa vuonna 1972 ja sai surmansa tapahtumissa, joita ei ole vieläkään täysin selvitetty. Ntare V:n oli tarkoitus asettua asumaan entiseen kuninkaalliseen palatsiin Gitegaan. Hallitus määräsi entisen kuninkaan kotiarestiin tämän saavuttua maahan.


title: Ntare V

text: Pian Ntare V:n asetuttua entiseen palatsiinsa ja hallituksen määrättyä kotiarestin, Burundin radio väitti hänen muodostavan palkka-armeijaa ja pyrkivän uudelleen valtaan. Osa Burundin hallituksen ministereistä olisi tiedon saatuaan halunnut surmata entisen kuninkaan kun taas osa olisi halunnut jatkaa kotiarestia. Tilanne jäi virallisesti epäselväksi.


title: Ntare V

text: Burundin radio väitti lähetyksessään, että entinen kuningas sai surmansa palatsissaan yrittäessä paeta kotiarestista. Kuninkaan kannattajat väittävät että hänet haettiin palatsista, surmattiin ja ruumis heitettiin joukkohautaan. Maassa oli samaan aikaan käynnissä hutujen ja tutsien välinen sisällissota.


title: Viljo Lius

text: Viljo Johannes Lius (16. syyskuuta 1915 Valkjärvi – 5. maaliskuuta 1940 43. Sotasairaala) oli suomalainen IKL:n nuorisojohtaja ja toimittaja.


title: Viljo Lius

text: Lius toimi IKL:n nuoriso-osastoksi vuonna 1936 perustetun "Mustapaidat"-järjestön julkaiseman "Luo Lippujen"-lehden päätoimittajana. Mustapaidat perustettiin jatkamaan vuonna 1936 lakkautetun Sinimustat-nuorisojärjestön toimintaa, Lius toimi myös IKL:n nuorisojaoston väliaikaisena johtajana. Lius ei päässyt Akateemisen Karjala-Seuran jäseneksi koska hän ei seuran johdon mielestä täyttänyt jäsenyyden kelpoisuusvaatimuksia.


title: Viljo Lius

text: Lius haavoittui talvisodan aikana 3. maaliskuuta 1940 Viipurissa ja kuoli kaksi päivää myöhemmin sotasairaalassa. Hänet on haudattu Lapualle.


title: Y. P. I. Kaila

text: Yrjö Paavo Ilmari (Y. P. I.) Kaila (30. heinäkuuta 1912 Helsinki – 21. tammikuuta 2003 Helsinki) oli suomalainen majuri joka taisteli Francon joukoissa Espanjan sisällissodan aikana ja myöhemmin SS Wiking-divisioonassa Ukrainassa. Häntä on pidetty Väinö Linnan Tuntemattoman sotilaan Lammion esikuvana. Itse Kaila naureskeli väittämälle että hän olisi ollut Lammion esikuva. Luonteeltaan hän oli joskus sotilaallisen ankara ja edellytti kurinalaisuutta mutta ei ollut pikkumainen tai katala.


title: Y. P. I. Kaila

text: Kaila kävi Kadettikoulun 1933–1935. Hän palveli sitten upseerina Pohjois-Savon rykmentissä, PPP 2 – JP 2:ssa, Karjalan kaartin rykmentissä ja Kannaksen sotilaspiirin esikunnassa. Talvisodan aikana Kaila palveli JR 5:ssä ja jatkosodan aikana hän oli JP 3:ssa komppanianpäällikkönä sekä komppanianpäällikkönä ja pataljoonankomentajana Tuntemattoman sotilaan rykmentissä JR 8.


title: Y. P. I. Kaila

text: Kaila osallistui Espanjan sisällissotaan 1938–1939 falangistien puolella. Hän erosi puolustusvoimista ja matkusti salaa Espanjaan taistellen Espanjan muukalaislegioonan joukoissa. Kaila haavoittui syyskuussa 1938 lievästi reiteen. Jatkosodan aikana Kaila oli vuosina 1941–1942 SS Wiking divisioonan riveissä taistellen Ukrainassa. Hänelle myönnettiin rautaristi koska oli ylittänyt yksin Dnepr-joen.


title: Y. P. I. Kaila

text: Kaila osallistui myös Mäntsälän kapinaan.


title: Y. P. I. Kaila

text: Sodan päätyttyä Kaila pidätettiin koska hän oli osallistunut asekätkentäjuttuun ja istui kolme kuukautta Helsingin päävartion vankilassa tuomiota odottaen. Kaila kuitenkin vapautettiin ilman oikeudenkäyntiä mutta joutui eroamaan palveluksesta.


title: Y. P. I. Kaila

text: Sotien jälkeen Kaila toimi Vaneriyhdistyksen konttoripäällikkönä ja sen jälkeen Suomen Lastulevy-yhdistyksessä asiamiehenä 1968–1971 ja osastopäällikkönä 1972–1977.


title: Y. P. I. Kaila

text: Mielipiteiltään Kaila oli maltillinen konservatiivi. Kansalliskiihkoilua hän ei kannattanut lainkaan ja piti sekä Mäntsälän kapinaa sekä juutalaisten vainoamista Saksassa 'idiotisminia' .


title: Y. P. I. Kaila

text: Kailan monipuolisiin harrastuksiin kuului musiikki, veneet, sukututkimus, kielet ja paikallishistoria. Hän soitti harrastelijatasolla useita instrumentteja ja kannusti myös lapsiaan ja lapsenlapsiaan soittamaan. Hän toi sivutyönään maahan musiikki-instrumentteja ja osti ansaituilla rahoilla kesäpaikan Bromarvista. Sodan jälkeen hän omisti Fennia-nimisen jaalan. Kaila julkaisi Kankarin Kailat Sukuluetteloa neljän vuosikymmenne ajan ja valokuvasi laajasi sukuaan. Kaila oli aidosti kiinnostunut kielistä ja kulttuureita ja lupasi m.m. maksaa kaikille perillisilleen 100 markkaa kunhan he opettelivat kyrilliset aakkoset. Hänen omat lapsensa kävivät ruotsinkielistä koulua ja perheessä arvostettiin molempia kansalliskieliä. Vaikka Kaila ja useat hänen sukulaiset olivat itse nuoruudessaan aktiivisia suomalaisuusliikeessä ei tämä ilmennyt kaunana ruotsinkielisä kohtaan. Kaila puhui itse äitinsä kanssa ruotsia. Kaila nauhoitti paikallisia murteita ja kertomuksia kesämökkipitäjässään Bromarvissa.


title: Birdy (elokuva)

text: Birdy on Alan Parkerin ohjaama yhdysvaltalainen draamaelokuva vuodelta 1984. Se perustuu William Whartonin samannimiseen menestysromaaniin (1979), jonka pohjalta käsikirjoituksen laativat Sandy Kroopf ja Jack Behr. Elokuvan musiikin on tehnyt Peter Gabriel.


title: Birdy (elokuva)

text: Kaksi Philadelphiassa varttunutta työväenluokan nuorukaista (Matthew Modine ja Nicolas Cage) joutuvat Vietnamin sotaan, josta toinen palaa henkisesti ja toinen fyysisesti vammautuneena. Toisen nuorukaisen pakkomielteisenä harrastuksena on koko iän ollut ornitologia, ja sotakokemusten jälkeen hän luulee itsekin olevansa lintu. Elokuva valottaa kummankin nuorukaisen taustaa vuorottaisilla takaumilla.


title: Birdy (elokuva)

text: Elokuva sai Cannesin elokuvajuhlilla tuomariston Grand Prix’n.


title: Birdy (elokuva)

text: "The New York Timesin" kriitikot valitsivat "Birdyn" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Pitkäjärven koulu

text: Pitkäjärven koulu on Kangasalla, Vatialan kylässä sijaitseva koulu. Koulussa opiskelee noin 470 oppilasta 7-9 luokilla.


title: Pitkäjärven koulu

text: Pitkäjärven koulu on rakennettu ajatellen eri käyttäjäryhmiä. Niin koululaiset, yhdistykset kuin urheilijat ja musiikin harrastajatkin on huomioitu monella tapaa.


title: Pitkäjärven koulu

text: Koulussa on muun muassa iso liikuntasali, juoksusuora, kuntosali, 200-paikkainen auditorio, iso ruokala ja hyvin varustellut taideaineiden luokat, jotka ovat iltaisin harrastusryhmien käytössä.


title: Pitkäjärven koulu

text: Koulussa järjestetään vuosittain kolme urheilupäivää. Ensimmäinen niistä on koulun oma yleisurheilukilpailu, jossa luokat kilpailevat toisiaan vastaan eri lajeissa. Toinen urheilupäivä on talviliikuntapäivä, jossa oppilaat saavat valita mieluisen talviliikuntalajin ja liikkua sen parissa koko päivän. Vaihtoehtoina ovat esimerkiksi hiihto, luistelu, jääkiekko, retkiluistelu, lumikenkäily, laskettelu ja avantouinti. Kolmas urheilupäivä on kävelypäivä joka on ohjelmassa aina kevään viimeisellä kouluviikolla. Oppilaat aloittavat koulupäivän kävelemällä noin 8 km kävelylenkin kisapirtin maastossa ja kerääntyvät sen jälkeen koulun kentälle seuraamaan opettajat vastaan 9. luokkalaiset -pesäpallopeliä.


title: Pitkäjärven koulu

text: Koulun oppilaat osallistuvat oman koulun urheilutapahtumien lisäksi joka vuosi myös Aamulehden viestikarnevaaleille ja moniin koululiikuntaliiton urheilukilpailuihin.


title: Pitkäjärven koulu

text: Koulussa järjestetään myös joka vuosi luokkien välinen salibandyturnaus. Turnauksen pelejä pelataan aina välitunneilla ja turnaus huipentuu ennen vappua pelattavaan finaalipeliin.


title: Puerto de Luna (New Mexico)

text: Puerto de Luna (paikallisesti lyhennettynä usein PDL) on väestönlaskennallinen asuinpaikka (Census-designated place) New Mexicon osavaltiossa Yhdysvalloissa. Puerto de Lunan väkiluku on 146 (heinäkuu 2016).


title: Puerto de Luna (New Mexico)

text: Puerto de Lunan nimi juontuu Luna-nimisestä perheestä, joka asettui asumaan "Puerto Creek"-joen suulle 1860-luvulla ja siirtyi myöhemmin kylän nykyiselle paikalle. (Stanley Grocchiolan teorian mukaan nimi "puerto" viittaa paikkaan, josta Lunan perheelle työskennelleet lammaspaimenet keräsivät polttopuita; "puerto" tarkoitti siirtomaa-ajan New Mexicossa polttopuiden aluetta.)


title: Puerto de Luna (New Mexico)

text: 1880-luvulla Puerto de Lunan väkiluku oli 1500, ja se oli Guadalupen piirikunnan pääkaupunki. Myöhemmin pääkaupunki siirrettiin Santa Rosaan. Santa Rosaan on matkaa noin 10 mailia (noin 16 kilometriä).


title: Hugues de Chaunac

text: Hugues de Chaunac (s. 30. huhtikuuta 1946 Baden-Baden, Saksa) on saksassa syntynyt ranskalainen liikemies ja moottoriurheilu vaikuttaja. Hän perusti ranskalaisen autotehtaan Orecan vuonna 1973. Hän oli myös entisen Formula 1 -tallin AGS:n päällikkö. Hänen johdollaan Oreca on onnistunut voittamaan Daytonan 24 tunnin ajon vuonna 2000 ja Sebringin 12 tunnin ajon vuonna 2011.


title: Hugues de Chaunac

text: Nykyisin de Chaunac toimii FIA World Endurance Championship -sarjassa Toyotan urheilullisena neuvonantajana.


title: Kittilän kirkonkylä

text: Kittilän kirkonkylä on Kittilän kuntakeskus, jossa toimii kunnan ja valtion virastoja ja johon on keskittynyt kaupallisia ja kulttuuripalveluja. Kantatie 79 Rovaniemeltä Muonioon johtaa kirkonkylän läpi. Kyläraitilla on pituutta nelisen kilometriä. Ounasjoki kulkee lähimmillään parinsadan metrin päässä kantatiestä sen koillispuolella ja kevättulvat ovatkin aiheuttaneet vahinkoja ja tulvasuojauksen tarvetta kirkonkylällä.


title: Kittilän kirkonkylä

text: Kirkonkylässä on asukkaita noin 2 800. Kylässä on valtion ja kunnan virastoja, terveyskeskus ja kirjasto.


title: Kittilän kirkonkylä

text: Kirkonkylässä on Carl Ludvig Engelin suunnittelema vuonna 1831 valmistunut puukirkko. Kylällä on kittiläläisen taidemaalari Einari Junttilan entinen kotitalo, jossa toimii Junttilan töitä esittelevä museo. Myös toisen kylän taiteilijan, kuvataiteilija Kalervo Palsan asuinmökki ja ateljee on kunnostettu vierailukohteeksi.


title: Kaarlo O. Iivonen

text: Kaarlo Oskar Iivonen oli suomalainen toimittaja ja sosialidemokraatti, joka toimi muun muassa SDP:n agitaattorina Pohjois-Suomessa. Vuoden 1918 sisälliisodan aikana hän oli mukana punakaartin pohjoisessa retkikunnassa ja liittyi myöhemmin Vienan Karjalassa muodostettuun Muurmannin legioonaan.


title: Kaarlo O. Iivonen

text: Viipurissa syntynyt Iivonen oli työskennellyt seitsemän vuoden ajan toimittajana Pohjois-Amerikassa, kunnes hän palasi Suomeen ja aloitti maaliskuussa 1917 sosialidemokraattien agitaattorina Oulun läänin pohjoisessa vaalipiirissä. Iivonen kiersi puhumassa erityisesti metsätyömiesten parissa, joiden keskuudessa aattelle oli runsaasti kannatuspohjaa jo valmiina. Syksyllä 1917 hän oli organisoimassa Sallan Kuolajärven sosialidemokraattista kunnallisjärjestöä työväen järjestyskaartiksi oli myöhemmin marraskuussa perustamassa Kemijärven järjestyskaartia.


title: Kaarlo O. Iivonen

text: Vuoden 1918 sisällissodan aikana Iivonen toimi aluksi Tamperella vallankumousoikeuden tutkijakomission puheenjohtajana ja oli myöhemmin helmikuun lopussa muodostamassa punakaartin pohjoisesta retkikuntaa. Hän kuului sen päällystöön, mutta kieltäytyi asettumasta ehdolle johtotehtävistä järjestettyyn vaaliin. Myöhemmin joko Kansanvaltuuskunta tai punakaartin yleisesikunta kuitenkin nimesi Iivosen Muurmannin radan komissaariksi, mikä käytännössä tarkoitti pohjoisen rintaman päällikön tehtäviä.


title: Kaarlo O. Iivonen

text: Sisällissodan päättymisen jälkeen kesällä 1918 Iivonen liittyi Vienan Karjalassa brittien alaisuudessa toimineeseen Muurmannin legioonaan. Huhtikuun alussa 1919 Iivonen oli yhdessä Verner Lehtimäen ja Iivo Ahavan kanssa suunnittelemassa kapinaa, jonka tarkoituksena oli marssia rintamalinjojen yli bolševikkien puolelle. Hankkeen pajastuttua miehet pidätettiin, mutta Iivonen ja Lehtimäki pääsivät neuvottelujen jälkeen siirtymään toiselle puolelle. Ahava sen sijaan surmattiin epäselvissä olosuhteissa.


title: Kaarlo O. Iivonen

text: Myöhemmin 1920-luvulla Iivonen toimi Lapissa ammattiyhdistystoimitsijana.


title: Haydar Reis Nigari

text: Haydar Reis Nigari (1494 Istanbul, Osmanien valtakunta – 1572 Osmanien valtakunta) oli turkkilainen miniatyyrimaalari, meriupseeri ja runoilija.


title: Haydar Reis Nigari

text: Hänen isoisänsä Abdülkadir Efendi oli aikanaan kuuluisa shakinpelaaja, jonka Selim I kutsui vieraakseen Istanbuliin. Abdülkadir perheineen asettui asumaan Galataan, jossa myös Haydar syntyi 1494. Hän oli taiteen ja kulttuurin ympäröimä jo lapsena. Haydarin suku oli kulttuurisukua, jossa taiteita tuettiin ja lisäksi Galatassa asui lukemattomia kalligrafeja, miniatyristeja, muusikoita, runoilijoita, varjo- ja nukketeatterin tekijöitä ja kirjanoppineita. Haydar itsekin osoitti suurta kiinnostusta taiteisiin sekä lahjakkuutta piirtämisessä jo lapsesta lähtien. Hän sai kutsumanimen "Nigari", joka tarkoittaa muotokuvantekijää. Nigari jäi hänelle taiteilijanimeksi. Nuorena aikuisena Haydar kiinnostui myös merestä ja laivoista, ja pestautui matruusiksi osmanilaivastoon. Laivastourallaan hän kohosi kapteeniksi, jonka osoittaa hänen nimeensä liitetty merikapteenin arvonimi "Reis".


title: Haydar Reis Nigari

text: Haydar on yksi kuuluisimmista ja taitavimpina pidetyistä Osmanien valtakunnan ajan maalareista. Hän teki luonteikkaita ja värikkäitä muotokuvia muun muassa Suleiman Suuresta ja hänen pojastaan Selim II:sta sekä muista aikansa vaikutusvaltaisista henkilöistä kuten keisari Kaarle V:stä ja Hayreddin Barbarossasta. Työskentelynsä ansiosta Haydar onnistui elvyttämään edeltävän vuosisadan loppupuolella hiipuneen kiinnostuksen muotokuvamaalaamiseen Osmanien valtakunnassa.


title: Iivonen

text: Iivonen on suomalainen sukunimi, joka on muun muassa seuraavilla henkilöillä:


title: Karoliina Ukskoski

text: Karoliina Ukskoski (s. 27. elokuuta 1996 Perho) on suomalainen urheilija, jonka lajeina on suunnistus ja hiihto. Hän edustaa Tampereen Kooveeta ja häntä valmentaa Reijo Ukskoski ja Mika Ström.


title: Karoliina Ukskoski

text: Ukskoski voitti suunnistuksen nuorten MM-pronssia Raulandissa 2015.


title: Xacitarxan

text: Xacitarxan (lausutaan "xadʒitarˈxan") oli keskiajalla olemassa olleen Astrahanin kaanikunnan pääkaupunki. Se sijaitsi Pohjois-Kaukasiassa Volgan alajuoksulla Kaspianmeren luoteisrannikon läheisyydessä noin 12 kilometrin päässä nykyisestä Astrahanin kaupungista. Xacitarxanin uskotaan perustetun 1100-1200-lukujen aikana, ja varhaisimmat todisteet sen olemassaolosta sijoittuvat 1300-luvulle. Tsaari Iivana Julman armeija poltti kaupungin 1556.


title: Xacitarxan

text: Mahdollisesti ensimmäiset kirjoitetut maininnat Xacitarxanista löytyvät 1200-luvun puolivälin matkalaiskertomuksista, joskin niissä saatettiin kertoa toisesta Volgan alajuoksun kaupungista, Itilistä. Ensimmäinen varma maininta Xacitarxanista löytyy muslimimatkailija ja -löytöretkeilijä Ibn Battutan matkakirjasta. Ibn Battuta vieraili Xacitarxanissa vuonna 1333, juuri kun paikallisen kaanin vaimo Khatun Bayalyn vaati päästä synnyttämään kotikaupunkiinsa Konstantinopoliin. Kaanin vauraudesta kertoo se, että hän varusti vaimonsa mukaan monituhathenkiseen saattuen, johon kuului muun muassa sotilasyksiköitä ja viihdyttäjiä. Myös Ibn Battuta liittyi suureen kulkueeseen. Osa kaupungin nimestä, Tarxan, merkitsi Ibn Battutan kertoman mukaan verovapautta, joka oli myönnetty kaupungille koska sitä pidettiin pyhänä: perimätiedon mukaan kaupungin olivat perustaneet Mekkaan kulkevat pyhiinvaeltajat. Ensimmäiset paikalta löydetyt kolikot ovat 1300-luvun loppupuolelta.


title: Xacitarxan

text: Kaupunki oli yksi mongolien Kultaisen ordan merkittävistä asutus- ja kauppakeskuksista 1200- ja 1300-luvuilla. Timur Lenk poltti sen valloitustensa yhteydessä 1395, mutta kaupunki rakennettiin uudelleen. Mongolien kuvauksissa kerrotaan, että Xacitarxanin asukkaat olivat valmistautuneet puolustamaan kaupunkiaan talvella saapuneelta valloittajalta rakentamalle sen ympärille jäälohkareista veistetyn kaupunginmuurin.


title: Xacitarxan

text: 1400-luvulla Kultainen orda alkoi menettää vaikutustaan alueella ja vetäytyä itäänpäin. Astrahan erosi ordasta 1466 ja julistautui omaksi kaanikunnakseen, jota hallitsivat tataarikaani Küčük Mehmedin jälkeläiset. Xacitarxanista tuli tällöin sen pääkaupunki. Sen asukkaita olivat lähinnä Astrahanin tataarit ja nogait. Pääuskonto oli islamin sunnalainen muoto. Kaupungissa kerrotaan olleen useita moskeijoita ja merkittävien henkilöiden hautoja. Merkittävin elinkeino oli kaupankäynti, jota vahvisti silkkikaravaaniliikenne idässä olevien tuottaja-alueiden ja lännen myyntipaikkojen välillä. Muita elinkeinoja olivat karjankasvatus, metsästäminen ja kalastaminen.


title: Xacitarxan

text: Kaupunki joutui šibanidiprinssi Ibaq-kaanin piirityksen kohteeksi 1471, kun itäiset kiptšakit kävivät keskenään sisällissotaa ja kaksi ylimysveljestä, Muhammad Šibani Khan ja Mahmud Sultan pakenivat kaupunkiin isänsä kuoleman jälkeen. Mukanaan kourallinen uskollisia sotureita veljekset onnistuivat pakenemaan myös Xacitarxanista ja perustivat oman kazakkiyhteisönsä Turkestanin alueelle.


title: Xacitarxan

text: Ajoittain sodat, piiritykset ja kulkutaudit heikensivät Xacitarxania. Venetsialaisen diplomaatin Ambrogio Contarinin kuvauksessa vuodelta 1486 kaupunki oli ”heikosti linnoitettu, sen matalat rakennukset tehty pääosin savesta, joskin seassa näkyi suurten talojen raunioita niiltä ajoilta, kun kaupunki oli vielä merkittävä kauppakeskus.” Kaupungin lähellä Volgan suistossa olevaa suolasaarta hän kehui niin suureksi ja suolaltaan hyvälaatuiseksi, että se riittäisi täyttämään suuren osan maailman suolatarpeesta. Hänen mukaansa alueen kauppiaat myivät suolaa eri puolille Venäjää. Contarini kertoi viettäneensä kesän 1476 Xacitarxanissa, mutta hänen kuvauksensa sisälsi valituksia vierailun oloista. Hän kertoi asumuksensa olleen hyvin mitättömän sekä omenasta tekemästään viinasta juopuneiden "tataarien" saapuneen hänen ovelleen tämän tästä kiristämään häneltä rahaa tappamisen uhalla.


title: Xacitarxan

text: Xacitarxan kuitenkin nousi 1400-luvun lopun tilastaan ja ehti ottaa ennen lopullista tuhoaan uudestaan paikkansa alueen hallinnollisena ja kaupankäynnin keskuksena.


title: Xacitarxan

text: Astrahanin kaanikunta riitautui 1500-luvulla läntisen naapurinsa Krimin kaanikunnan kanssa. Krimin kaanit pyrkivät saattamaan Astrahanin valtaistuimelle omia sukulaisiaan. Myös kaanikunnan pohjoispuolella asunut Nogaiden orda yhtyi kiistaan Astrahanista. 1530-luvulla kaani Abd al-Rahman pyysi apua Moskovan Venäjältä, mutta tätä ei koskaan saatu. Sen sijaan tsaari Iivana IV Julma valtasi Astrahanin kaanikunnan omaksi vasalliläänikseen 1554 nogairuhtinaiden Derviş Alin ja Ismail Beyn avulla. Derviş Ali nostettiin sen kaaniksi, mutta hän liittoutuikin Venäjää vastaan sotaa käyneen Krimin kaanin Devlet I Girayn kanssa ajaakseen venäläiset pois ja palauttaakseen kaanikunnan itsenäisyyden.


title: Xacitarxan

text: Venäjän armeija palasi Astrahaniin 1556 ja valtasi Xacitarxanin uudelleen. Derviş Ali poistettiin valtaistuimelta, ja Xacitarxan tuhottiin polttamalla. Samalla venäläiset lakkauttivat entisen kaanikunnan ja liittivät sen kiinteäksi osaksi alueitaan. Astrahanin alueen uudeksi pääkaupungiksi tuli Astrahan, jonka venäläiset rakensivat Volgan alajuoksulle noin 12 kilometrin päähän entisestä Xacitarxanista. Valtauksen ohella venäläiset suorittivat alueella etnisen puhdistuksen, jossa tataareja surmattiin ja osa nogai-paimentolaiskansasta ajettiin pois. Tilalle tuotiin muun muassa Venäjän tsaarille alamaisuutta tunnustaneita kalmukkeja 1600-luvun puolella.


title: Xacitarxan

text: Vanhan Xacitarxanin viimeisiksi asukkaiksi jäivät turkkilaiset ja Krimin tataarit, joiden armeija majoittui sen raunioihin syksyllä 1569 Astrahanin sotaretken aikana. Sotaretkikunnan mukana olleet pioneerit ja työläiset kunnostivat osan talojen raunioista asuttaviksi. Kaffan kenraalikuvernööri Kasım paššan ja kaani Devlet I Girayn johtama armeija piiritti Astrahania joitakin viikkoja, mutta joutui vetäytymään puutteellisen huollon ja talven tulon vuoksi.


title: Xacitarxan

text: Xacitarxanista tuli jälleen aavekaupunki ja sen rauniot peittyivät hiljalleen osaksi aron maaperää. Vuosina 1959-1963 Eremitaaši järjesti alueelle kaksi Lev Gumiljovin johtamaa arkeologista tutkimusretkeä, joiden tarkoitus oli kartoittaa varhaisemman Kasaarien kaanikunnan historiallisia alueita. Kaivauksissa löydettiin myös osa Xacitarxanin raunioista.


title: Uuno F. Inkinen

text: Uuno Ferdinand Inkinen (s. 21. kesäkuuta 1913 Jääski) on suomalainen maalari, somistaja ja mainostoimston graafikko. Hän voitti 1940-luvun lopulla ehdotuksellaan Työväen taidekerhon järjestämän Suomen sisällissodan punavankien muistomerkkikilpailun. Inkisen ehdotuksen perusteella tehtiin 1949 paljastettu punagraniittinen Santahaminan punaisten teloitettujen ja vankileirillä kuolleiden hautamuistomerkki ja kesäkuussa 1951 paljastettu Tammisaaren punavankien muistomerkki.


title: Uuno F. Inkinen

text: Inkinen palveli sotien aikana aseettomana lääkintämiehenä. Hänen jatkosodan aikana pitämänsä sotapäiväkirja on julkaistu kirjana. Inkisestä on tehty myös vuonna 2003 Anu Kuivalaisen ohjaama lyhyt henkilödokumentti "Taatan paha uni" jossa hän kertoo sotakokemuksistaan.


title: Aleksandr Filjuškin

text: Aleksandr Iljitš Filjuškin (, s. 1970 Voronež, Neuvostoliitto) on venäläinen historioitsija. Hän on kirjoittanut viisi venäjäksi julkaistua teosta, joista kansainvälisesti tunnetuin on englanniksi käännetty Iivana IV Julman aikaa sotahistorialliselta kannalta käsittelevä "Ivan the Terrible: A Military History" (2008). Teoksen kirjoittamista ja sitä varten tehtyä tutkimustyötä varten Filjuškin sai tukea muun muassa Yhdysvalloista ja Puolasta. Hän on myös kirjoittanut useita historiallisia artikkeleita.


title: Aleksandr Filjuškin

text: Filjuškin opiskeli historiaa Voronežin valtionyliopistossa, josta hän valmistui 1992. Hän on toiminut apulaisprofessorina sekä slaavilaisten kansojen ja Balkanin historian laitoksen dekaanina Pietarin yliopistossa.


title: Aleksandr Filjuškin

text: Filjuškin on naimisissa Svetlana Smirnovan kanssa.


title: Bulle

text: Bulle tarkoittaa muun muassa seuraavaa:


title: Millerin lieriöprojektio

text: Millerin lieriöprojektio on Osborn Maitland Millerin (1897-1979) vuonna 1942 laatima karttaprojektio, joka on eräänlainen Mercatorin projektion muunnelma. Sitä muodostettaessa kunkin paikan maantieteellinen leveys ensin skaalataan kertoimella 4/5, eli alueita ikään kuin siirretään päiväntasaajaa kohti, minkä jälkeen näin muunnettu maapallo ajatellaan kuvatuksi tasolle Mercatorin projektiolla. Jotta mittakaava päiväntasaajalla olisi kaikkiin suuntiin sama, lopuksi etäisyydet päiväntasaajalta kerrotaan tekijällä 5/4. Näin ollen paikka, jonka maantieteellinen leveys on formula_1 ja pituus formula_2, kuvautuu kartalla kohtaan, jonka karteesiset koordinaatit ovat:


title: Millerin lieriöprojektio

text: Kääntäen kartan piste (x, y) vastaa maanpinnan pistettä, jonka maantieteelliset koordinaatit ovat:


title: Millerin lieriöprojektio

text: Toisin kuin Mercatorin projektio, Millerin projektio ei ole oikeakulmainen. Mercatorin projektioon verrattuna sen etuna on kuitenkin, että siinä napaseudut eivät näytä läheskään samassa määrin liian suurilta, ja navatkin kuvautuvat äärelliselle etäisyydelle. Pituuspiirit näkyvät kartassa janoina, joiden pituus on 0,733 kertaa päiväntasaajan pituus. Projektiota on käytetty useissa amerikkalaisissa karttakirjoissa.


title: Millerin lieriöprojektio

text: GIS-sovelluksissa projektio tunnetaan koodinimellä "EPSG:54003 - World Miller Cylindrical".


title: Bulle (Sveitsi)

text: Bulle on kaupunki Keski-Sveitsissä, Fribourgin kantonissa, Gruyèren alueella, parikymmentä kilometriä Fribourgin kaupungista etelään. Kaupungissa on runsaat 21 000 asukasta.


title: Bulle (Sveitsi)

text: Bulle sijaitsee Sarinejoen länsirannalla.


title: Bulle (Sveitsi)

text: Moottoritie A12 Veveystä Berniin kulkee Bullen kautta. Kaupunki on alueellisen rautatieyhtiön TPF:n solmupisteitä, sillä Bullesta on TPF:n rautatieyhteys neljään suuntaan Romontiin, Plaézieux’hön, Broc’hon ja Montbovoniin.


title: Zolderin 24 tunnin ajo

text: Zolderin 24 tunnin ajo on Circuit Zolderin radalla Belgiassa ajettava urheilu- ja vakioautojen kestävyyskilpailu. Ensimmäinen kestävyys kilpailu siellä ajettiin vuonna 1983.


title: Cathérine Boman-Kolomijzova

text: Cathérine Boman-Kolomijzova (14. marraskuuta 1872 Moskova – 25. joulukuuta 1961 Helsinki) oli venäläinen Suomeen muuttanut taidemaalari.


title: Cathérine Boman-Kolomijzova

text: Cathérine Boman-Kolomijzova opiskeli Venäjällä V. Jerkovskyn ja B. Shernjakinin johdolla sekä Pariisissa Académie Colarossissa, André Lhoten oppilaana ja Académie Deleclusessa. Hän osallistui Suomen Taiteilijain näyttelyyn vuonna 1926.


title: Montélimar

text: Montélimar on kunta Ranskassa Drômen departementissa Auvergne-Rhône-Alpesin alueella. Se on Drômen hallinnollinen keskus ja se sijaitsee Rhônejoen rannalla.


title: Montélimar

text: Kaupungin nähtävyyksiä on alkuperältään 1000-luvulta peräisin oleva renessanssilinna "Château des Adhémar". Nykyään linnassa on nykytaiteen näyttelykeskus. Toinen historiallinen nähtävyys on 1400-luvulta oleva torni "Tour de Narbonne".


title: Montélimar

text: Montélimar on tunnettu nougatistaan. Maaperätutkija Olivier de Serres istutti alueelle mantelipuita vuonna 1694. Tästä sai alkunsa nougatin suosio joka levisi läpi koko valtakunnan. Kaupungissa erikoistuttiin sen valmistukseen ja nykyään se on kaupungin symboli.


title: Lugduniini

text: Lugduniini on "Staphylococcus lugdunensis" -bakteerista eristetty bakteereita tuhoava antibiootti, joka tehoaa useisiin patologisiin bakteereihin mukaan lukien MRSA:han. Lugduniinin löytöprosessi julkaistiin vuonna 2016 Nature-tiedelehdessä. Antibiootin eristysprosessi oli omalaatuinen, sillä sitä tuottava "S. lugdunensis" -kanta eristettiin ihmisen nenästä. Lugduniini on kemialliselta rakenteeltaan syklinen peptidi, joka sisältää myös tiatsolidiiniryhmän. "S. lugdunensis" ei tuota lugduniinia ribosomien välityksellä. Sen sijaan antibiootin biosynteesin osoitettiin tapahtuvan neljän peptidisyntaasin välityksellä, joita koodaa yksi 30-kiloemäsparin operoni.


title: Lugduniini

text: Lugduniinin kemiallinen kaava on CHNOS, moolimassa 783,046 g/mol ja CAS-numero 1989698-37-4.


title: Lugduniini

text: Systeemiset bakteeri-infektiot ovat hankalia hoidettavia, sillä monet niitä aiheuttavat endogeeniset bakteerit ovat vastustuskykyisiä nykyisin käytössä oleville antibiooteille. Lisäksi kyseenomaisten bakteerien antibioottiresistenssi-kannat yleistyvät jatkuvasti. WHO:n raportin mukaan nykyisen kehityksen jatkuessa useille antibiooteille vastustuskykyiset organismit (MDRO) ovat todennäköisempiä kuolemanaiheuttajia seuraavien vuosikymmenien päästä kuin esimerkiksi syöpä. Muun muassa MRSA ja vankomysiini-resistantti enterokokki kuuluvat MDRO-ryhmään, ja lugduniinin osoitettiin tuhoavan näitä bakteereja tehokkaasti koeputki-viljelmissä.


title: Lugduniini

text: Lisäksi "Staphylococcus aureus" -bakteerin infektoimien rottien nenästä kyettiin eristämään huomattavasti vähemmän "S. aureus" -bakteereja, jos infektoituneiden rottien nenään istutettiin viiden päivän ajaksi myös villityypin "S. lugdunensis" -kanta. Vastaavaa infektion hoitoa ei tapahtunut, jos nenään istutettiin poistogeeninen "S. lugdunensis" -kanta, joka ei kykene tuottamaan lugduniinia. Epidemiologinen tutkimus löysi myös korrelaation "S. lugdunensis"- ja "S. aureus" -bakteerin väliltä; "S. lugdunensis" näyttää kilpailevan elintilasta ihmisen nenässä "S. aureus" -bakteerin kanssa.


title: Ester Hallio

text: Ester Hallio (aik. "Jäntti", 18. lokakuuta 1895 Lapinlahti – 7. tammikuuta 1978) oli suomalainen taidemaalari.


title: Ester Hallio

text: Ester Hallio opiskeli Suomen Taideyhdistyksen piirustuskoulussa 1913–1917. Hän osallistui Suomen Taiteilijain näyttelyihin vuosina 1914, 1917, 1918 ja 1925.


title: Ester Hallio

text: Hallio oli opiskeluaikanaan syksyllä 1917 parapsykologisen rahasadeilmiön todistajana. Hänen "Lönnrotin puistikko 5":ssä Glion talossa sijainneessa opiskelija-asunnossaan alkoi sataa kolikoita tuntemattomasta lähteestä huoneen lattialle. Hallio ja hänen opiskeljatoverinsa Inni Siegberg, Arttu Brummer ja Topi Vikstedt kuluttivat lopulta rahat (noin 20 markkaa) nuorten taiteilijoiden suosimassa Brondan kahvilassa kun kukaan ei tunnustanut niitä omikseen. Professori Arvi Grotenfelt tutki tapausta ja laati tapahtumista pöytäkirjan.


title: Hauterives

text: Hauterives on kunta Ranskassa Drômen departementissa Auvergne-Rhône-Alpesin alueella. Se sijaitsee Galaurejoen rannalla, joka on Rhônejoen sivujoki.


title: Hauterives

text: Kunnan nähtävyys on Ihanteiden palatsi ("Palais idéal"). Naivistisen palatsin rakensi postimies Ferdinand Cheval vuosina 1879 – 1912. Cheval näki unessaan fantastinen palatsin, jollaisen hän sitten myös päätti rakentaa. Palatsin rakentamiseen hän käytti 33 vuotta. Vuonna 1969 Ranskan kulttuuriministeri André Malraux nosti palatsin Ranskan historiallisten monumenttien listalle.


title: Eva Bremer-Myntti

text: Ruth Eva Bremer-Myntti (22. huhtikuuta 1894 Vaasa – 10. syyskuuta 1964) oli suomalainen taidemaalari.


title: Eva Bremer-Myntti

text: Eva Bremer-Myntti opiskeli Suomen Taideyhdistyksen piirustuskoulussa 1920 sekä Pariisissa Vapaassa akatemiassa. Hän osallistui Suomen Taiteilijain näyttelyihin vuosina 1938 ja 1954. Lisäksi hänen teoksiaan oli näytteillä naistaiteilijoiden näyttelyssä Berliinissä 1943.


title: Eva Bremer-Myntti

text: Eva Bremer-Myntti oli naimisissa vuodesta 1917 taidemaalari Eemu Myntin kanssa.


title: Joutsenkaula (tekniikka)

text: Joutsenkaula on metallista tehty putki- tai letkumainen puolijäykkä materiaali, jota voi taivuttaa kulloinkin tarvittavaan asentoon ja se pysyy siinä. Joutsenkaulaputkea käytetään helppoa suuntaamista vaativien kevyiden laitteiden kuten kohdevalaisimien ja mikrofonien varsina, jolloin myös virta- tai signaalijohto tai valokuitukaapeli voi kulkea joutsenkaulaputken sisällä.


title: Joutsenkaula (tekniikka)

text: Joutsenkaulaputken muodostavat kaksi sisäkkäin asetettua metallista kierrejousta, jotka on muotoiltu niin että niiden välinen kitka pitää putken siinä asennossa mihin se taivutetaan. Mitä suurempi kitka, sitä raskaampia laitteita joutsenkaula kykenee kannattelemaan asentoaan muuttamatta. Jokaisesta kohdastaan joutsenkaula taipuu vain hieman joka suuntaan, joten mitä pidempi joutsenkaula, sitä laajemman liikeradan ja säätövaran se tarjoaa.


title: Joutsenkaula (tekniikka)

text: Valaisinten ja mikrofonien varsien lisäksi joutsenkaulaa käytetään muiden kevyiden laitteiden, kuten GPS-navigointilaitteiden, tablettitietokoneiden ja matkapuhelimien kiinnitystelineissä, suurennuslasien ja mikrofonien puhkusuojien varsissa sekä pienten kameroiden jalustoissa mahdollistamaan laitteen nopea suuntaaminen ja pysyminen halutussa asennossa.


title: Ray Donovan

text: Ray Donovan on yhdysvaltalainen rikossarja, jonka on luonut Ann Biderman. "Ray Donovan" alkoi Showtime-kanavalla vuonna 2013. Sarjaa on esitetty neljä tuotantokautta. Sarjan pääosissa näyttelevät Liev Schreiber, Paula Malcomson, Eddie Marsan, Dash Mihok, Steven Bauer, Katherine Moennig, Pooch Hall, Kerris Dorsey, Devon Bagby ja Jon Voight.


title: Lens-Lestang

text: Lens-Lestang on kunta Ranskassa Drômen departementissa Auvergne-Rhône-Alpesin alueella.


title: Lens-Lestang

text: Kunnan nähtävyys on Saint-Jean-Baptisten kirkko. Se rakennettiin vuosina 1892 – 1907. Kirkon kellotorni, jonka päällä on risti, kohoaa 48 metrin korkeuteen. Kirkon kolmesta kellosta suurin painaa 1500 kg.


title: Hilda Sjöblom

text: Hilda Sofia Sjöblom (31. elokuuta 1873 Helsinki – 26. maaliskuuta 1968) oli suomalainen taidemaalari.


title: Hilda Sjöblom

text: Hilda Sjöblom opiskeli Suomen Taideyhdistyksen piirustuskoulussa 1887, 1892–1897 ja 1898. Hän työskenteli sairaanhoitajana ja muutti ulkomaille 1940. Sjöblom suunnitteli myös jugendtyylisiä ryijyjä.


title: Hjördis Nyberg

text: Hjördis Helena Nyberg (18. syyskuuta 1885 Helsinki – 23. toukokuuta 1970) oli suomalainen taidemaalari.


title: Hjördis Nyberg

text: Hjördis Nybergin vanhemmat olivat Karl Arvid Nyberg (1849–1932) ja Josefina Charlotta Schostag. Hän opiskeli Suomen Taideyhdistyksen piirustuskoulussa 1903–1905 ja 1907–1908, Taideteollisessa keskuskoulussa 1904, 1905, 1906 ja 1907, H. M. Krabbén johdolla Hollannissa 1908–1909 sekä Pariisissa Ch. Guérinin johdolla 1913–1914 ja 1920–1922. Nyberg osallistui Suomen Taiteilijain näyttelyihin vuosina 1907, 1909, 1912, 1934, 1935 ja 1942.


title: Luettelo televisiosarjan Postimies Pate jaksoista

text: Tämä on luettelo televisiosarjan Postimies Pate jaksoista.


title: Kyllikki Snell

text: Suomi Kyllikki Snell (31. joulukuuta 1891 Ruovesi – 19. joulukuuta 1972) oli suomalainen taidemaalari.


title: Kyllikki Snell

text: Kyllikki Snellin vanhemmat olivat tilanomistaja Gabriel Snäll (1855–1930) ja Karoliina Kallentytär Savijärvi (1856–1934). Hän opiskeli Suomen Taideyhdistyksen piirustuskoulussa 1913–1916 ja Wili Jaeckelin johdolla Berliinissä 1923–1924. Snell osallistui Suomen Taiteilijain näyttelyihin vuosina 1917 ja 1918. Snell toimi maanviljelijänä. Hän tuli 425 hehtaarin kokoisen Ruoveden Muroleen kylässä sijainneen Murolekosken tilan omistajaksi isänsä jälkeen vuonna 1930.


title: Lahja Koivunen

text: Lahja Koivunen (18. marraskuuta 1898 Kaarina – 26. joulukuuta 1989) oli suomalainen Kuusamossa asunut taidegraafikko ja taidemaalari.


title: Lahja Koivunen

text: Lahja Koivusen vanhemmat olivat maatalousneuvoja Kaarlo Koivunen ja Ida Alexandra Pennanen. Perhe muutti 1907 Kuusamoon kun Kaarlo Koivunen sai maatalousneuvojan työtä sieltä. Lahja Koivunen opiskeli Turun Taideyhdistyksen piirustuskoulussa 1919–1924 ja grafiikkaa Harry Henrikssonin johdolla Turussa 1936–1939 sekä suoritti grafiikan jatko-opintoja Aukusti Tuhkain johdolla Helsingissä 1952. Koivunen osallistui Turun Taideyhdistyksen yhteisnäyttelyihin 1923 ja 1936–1939 sekä useisiin Oulun läänissä pidettyihin taidenäyttelyihin. Hänellä oli Kuusamossa useita yksityisnäyttelyitä vuosina 1950–1980. Monien hänen töidensä aiheet löytyivät Kuusamon luonnosta. Koivunen sai valtion taiteilijaeläkkeen 1973.


title: Kesytön (elokuva)

text: Kesytön ("L’Enfant sauvage") on François Truffaut’n ohjaama draamaelokuva vuodelta 1970. Se pohjautuu vuonna 1797 löydetyn Aveyronin Victorin tapaukseen, jossa metsästä löytyi noin 11-vuotias villilapsi. Käsikirjoituksen elokuvaan teki Truffaut yhdessä Jean Gruault’n kanssa, ja Truffaut näyttelee itse pääosaa, villipojan kasvattilapsekseen ja tutkimuskohteekseen ottavaa lääkäri Jean Itardia.


title: Kesytön (elokuva)

text: Truffaut neuvotteli elokuvan tuotannosta United Artists -yhtiön kanssa, joka ei innostunut aiheesta eikä ohjaajan elokuvalle kaavailemasta mustavalkoisuudesta. Sovittiin, että "Kesyttömän" tulevien tappioiden kattamiseksi tuotetaan ensin kaupallisempi elokuvaidea "Mississipin velho" (1969). Kävikin päinvastoin: "Kesytön" tuotti paremmin kuin lähes nelinkertaisella budjetilla tehty, Jean-Paul Belmondon ja Catherine Deneuven tähdittämä "Mississipin velho".


title: Kesytön (elokuva)

text: Villipojan rooliin oli vaikea löytää sopivaa lasta. Truffaut halusi elokuvan kuvattavaksi aidoilla tapahtumapaikoilla Etelä-Ranskan Aveyronissa ja värväsi avustajansa etsimään villin oloista poikaa alueen kouluista. Lopulta löytyi mustalaispoika Jean-Pierre Cargol, joka osoittautui tunnetun flamencokitaristi Manitas de Platan sisarenpojaksi.


title: Kesytön (elokuva)

text: "Kesytön" oli Truffaut’n ensimmäinen yhteistyö elokuvaaja Néstor Almendrosin kanssa, joka toimi myöhemmin vielä kahdeksan Truffaut’n elokuvan pääkuvaajana.


title: Kesytön (elokuva)

text: "The New York Timesin" kriitikot valitsivat "Kesyttömän" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Cantus arcticus

text: Cantus arcticus op. 61 on Einojuhani Rautavaaran vuonna 1972 säveltämä musiikkiteos, ”konsertto linnuille ja orkesterille”. Teoksessa orkesterille sävellettyyn musiikkiin yhdistyy äänitettyä lintujen laulua, jota on paikoin muokattu äänenkäsittelyllä. "Cantus Arcticus" on Rautavaaran ja yleensä suomalaisen taidemusiikin kansainvälisesti tunnetuimpia ja esitetyimpiä teoksia.


title: Cantus arcticus

text: Teoksen tilasi Oulun yliopisto ensimmäisen tohtoripromootionsa ohjelmamusiikiksi. Kantaesitys oli promootion yhteydessä Oulussa 18. lokakuuta 1972. Oulun kaupunginorkesteria johti Stephen Portman. Rautavaara omisti teoksen Suomen silloiselle presidentille Urho Kekkoselle.


title: Cantus arcticus

text: Noin 18 minuuttia kestävässä konsertossa on kolme osaa, nimiltään 1. ”Suo”, 2. ”Melankolia” ja 3. ”Joutsenet muuttavat”. Konsertto on paikoin aleatorinen eli partituuri jättää kapellimestarille mahdollisuuden vapautua nuottimerkinnöistä ja päättää itse, mitä tai millä hetkellä orkesteri soittaa. Ensimmäinen osa alkaa esittämisohjeella: ”Ajattele syksyä ja Tšaikovskia”. Linnunlauluäänite tuodaan mukaan ensimmäisen osan alussa kuultavan puhallinosuuden ja huilusoolon jälkeen, minkä lisäksi myös puupuhaltimet matkivat lintujen laulua. Toinen osa alkaa äänitteellä ja partituurin mukaan orkesteri tulee mukaan siinä vaiheessa, kun äänite on soinut tarpeeksi pitkään, jotta yleisö tajuaa siinä kuultavien lintujen matkivan toistensa ääniä. Myös kolmas osa alkaa äänitteellä laulujoutsenparven äänistä. Tunnetuillakin kapellimestareilla on tiettävästi ollut vaikeuksia ajoittaa varsinkin kolmannen osan musiikki yhteen joutsenäänityksen kanssa.


title: Cantus arcticus

text: Rautavaara kopioi osan lintujen laulusta Yleisradion äänitehostearkiston äänitteiltä, mutta osan hän kävi äänittämässä itse soilla Limingassa Oulun lähellä. Äänitystä on käsitelty elektronisesti varsin vähän, vain toisessa osassa kuultavaa tunturikiurun laulua on hidastettu ja kolmannessa osassa laulujoutsenten laulua on monistettu soittamalla samoja ääniä päällekkäin. Muita äänityksessä kuultavia lintuja ovat muun muassa kurjet.


title: Manitas de Plata

text: Manitas de Plata (oik. Ricardo Baliardo, 7. elokuuta 1921 Sète – 5. marraskuuta 2014 Montpellier) oli ranskalainen flamencokitaristi, joka nousi kansainväliseen suosioon 1960-luvulla. Hän levytti vuodesta 1963 lähtien noin 80 albumia, joita on myyty yhteensä noin 93 miljoonaa kappaletta. Hän esiintyi muun muassa 14 kertaa New Yorkin Carnegie Hallissa.


title: Manitas de Plata

text: Ricardo Baliardo syntyi hevoskauppiaan poikana romanikaravaanissa Etelä-Ranskan Sètessä. Luku- ja kirjoitustaidoton poika ei käynyt koulua, vaan elätti perhettään turistialueiden katusoittajana kesäisin ja renkaanpaikkaajana talvisin. Näin hän omaksui espanjankielisen taiteilijanimensä Manitas de Plata, suomeksi ”pienet hopeiset kädet”. Hän tuli aluksi tunnetuksi soittamalla vuosittain mustalaisten kokoontumisessa Camarguessa, jossa hänen esityksiään myös äänitettiin 1955. Kuutta vuotta myöhemmin amerikkalainen Connoisseur-levymerkin tuottaja Alan Silver kuuli äänityksiä, matkusti Etelä-Ranskaan ja teki pelottavan näköisen ja sukulaismiestensä alati vartioiman kitaristin kanssa levytyssopimuksen. Tuloksena oli vuoden 1963 albumi "Gypsy Flamenco", jolla lauloi Manitas de Platan serkku José Reyes.


title: Manitas de Plata

text: Manitas de Plata nousi kansainväliseen suosioon 1960-luvulla ja esiintyi erityisesti Ranskan Rivieran matkailukohteissa kuten Saint-Tropez’ssa. Pablo Picasso kaiversi kuvia hänen kitaraansa; Salvador Dalí, Jean Cocteau ja Brigitte Bardot ylistivät häntä. Hän ei juuri puhunut ja jos puhui, hänen espanjansekaiset lyhyet tokaisunsa piti tekstittää Ranskan televisiossa. Hänen albumejaan myytiin noin 93 miljoonaa kappaletta, ja rahat hän sijoitti loistoautoihin (tarinan mukaan rahoja säilytettiin Rolls-Roycessa, koska taiteilija ei luottanut pankkeihin) ja jatkuvasti kasvavan jälkeläis- ja sukulaiskaartin elättämiseen. Lapsia hänellä on ehkä jopa 28. Monet hänen lapsistaan ja muista sukulaisistaan ovat myös flamencomuusikoita, kuten monet Gipsy Kings -yhtyeen jäsenistä.


title: Manitas de Plata

text: Manitas de Plata kuoli hoitokodissa Montpellier’ssa 93-vuotiaana marraskuussa 2014.


title: Kəpəz PFK

text: Kəpəz Peşəkar Futbol Klubu () on jalkapalloseura Gəncən kaupungista. Se pelaa maansa korkeimmalla sarjatasolla Azerbaidžanin Valioliigassa. Maansa mestaruuden Kəpəz on voittanut vuosina 1995, 1998, 1999 ja 2010. Azerbaidžanin cupin seura on voittanut vuosina 1994, 1997, 1998 ja 2000.


title: Kəpəz PFK

text: Kəpəz on pelannut useana kautena UEFAn alaisissa kansainvälisissä turnauksissa. Ensiesiintyminen tapahtui kaudella 2004 UEFA Intertoto Cupissa. Mestarien liigassa seura on esiintynyt kahdesti: kausilla 2008-09 ja 2010-11, jolloin kummallakin kerralla seura on pudonnut toisella karsintakierroksella. Eurooppa-liigassa Kəpəz on päässyt parhaimmillaan kolmannelle karsintakierroksella kaudella 2015-16.


title: Karolina Widerström

text: Karolina Olivia Widerström (10. joulukuuta 1856 Helsingborg – 4. maaliskuuta 1949) oli ruotsalainen tohtori, gynekologi ja feministi, joka oli osa liikettä, jonka tarkoituksena oli saada naisille äänioikeus. Lisäksi hän kuului Tukholman kaupunginvaltuustoon.


title: Karolina Widerström

text: Widerström syntyi Helsingborgissa vuonna 1856. Hänen vanhempansa olivat Otto Fredrik Widerström ja Olivia Erika Dillén. Perhe muutti Tukholmaan vuonna 1873.


title: Xəzər-Lənkəran FK

text: Xəzər Lənkəran Futbol Klubu () oli jalkapalloseura Lənkəranin kaupungista. Maansa mestaruuden Xəzər voitti vuonna 2007. Azerbaidžanin cupin seura voitti vuosina 2007, 2008 ja 2011. Seura lakkautti toimintansa ammattilaistasolla vuonna 2016, mutta jatkoi toimintaansa nuorisojoukkueissa.


title: Xəzər-Lənkəran FK

text: Xəzər pelasi useana kautena UEFAn alaisissa kansainvälisissä turnauksissa. Ensimmäisen kerran se oli mukana UEFA Cupissa kaudella 2005-06. Se pelasi kertaalleen Mestarien liigassa: tämä tapahtu kaudella 2007-08. Joukkue jäi tuolloin ensimmäiselle karsintakierrokselle hävittyään kroatialaiselle Dinamo Zagrebille yhteismaalein 4-2. UEFA Cupissa tai Eurooppa-liigassa seura ei päässyt toista karsintakierrosta pidemmälle.


title: Coreboot

text: coreboot on ohjelmistoprojekti laiteohjelmistolle. Projektin tavoitteena tarjoa vapaan vaihtoehto omisteisille ratkaisuille. Projekti pyrkii kehittämään tehokkaamman ja turvallisemman vaihtoehdon. Koska ohjelma on suurelta osin laitekohtainen (ladataan ennen käyttöjärjestelmän ydintä) on siihen ohjelmoitava useiden eri laitteiden tuki erikseen.


title: Coreboot

text: coreboot on aiemmin tunnettu nimellä LinuxBIOS. Projekti on laajentunut alkuperäisestä Linuxin käynnistävästä firmwaresta tukemaan myös esimerkiksi Plan 9 -käyttöjärjestelmää.


title: Coreboot

text: Coreboot-projekti sai alkunsa Yhdysvalloissa Los Alamos National Laboratoryssä 1999 kahden opiskelijan projektina. Sittemmin suuri joukko ihmisiä on työskennellyt projektin parissa.


title: Coreboot

text: Muiden muassa Google, AMD, Acer ja Saksan valtio ovat tukeneet projektia.


title: Bridgen historia

text: Bridgen historia alkaa 1800- ja 1900-lukujen taitteesta, jolloin biritch-niminestä korttipelistä muovautui nykyinen bridge. Biritchin varhainen edeltäjä visti on 1500-luvulta peräisin oleva tikkipeli.


title: Bridgen historia

text: Oxford English Dictionaryn mukaan sana "bridge" on englantilainen ääntämisversio ""biritch""-nimisestä korttipelistä. Se on jatkoa vistille, joka oli aluksi hallitseva tikkipeli nauttien suosiosta vuosisatojen ajan. Vanhin tunnettu viittaus pelisääntöihin on vuodelta 1886, jolloin sitä kutsuttiin nimellä "biritch tai venäläinen visti". Pelissä esiintyi useita merkittäviä sääntömuutoksia ja parannuksia vistiin verrattuna: Jakaja valitsi valtti-värin tai nimesi partnerinsa tekemään sen, siinä oli mahdollisuus valtittomaan peliin (biritch); lisäksi jakajan partnerista tuli "puu-ukko". Sillä oli muitakin yhtäläisyyksiä bridgen kanssa: pisteet merkattiin rivin molemmin puolin ja sitoumus oli mahdollista "donkata" tai "reinota", täyspelipisteet saadakseen sitoumus täytyi saada valtittomassa pelissä vähintään kolmeen trikkiin, herttapelissä neljään ja ruutupelissä viiteen (täyspelipisteitä ei saatu ilman donkkia padassa ja ristissä), vistissä oli myös slammibonuksia.


title: Bridgen historia

text: Huolimatta vistin suosiosta, tästä pelistä ja sen muunnelmista "bridgestä" ja "bridge-vististä", tuli suosittuja yhdysvalloissa ja Britanniassa 1890-luvulla.


title: Bridgen historia

text: "Tarjousbridge", joka tunnettiin silloin myös "kuninkaallisten tarjousbridgenä", kehitettiin vuonna 1904. Siinä pelaajat tarjosivat sitoumuksen ja pelaajan löytämiseksi. Tavoitteeksi tuli hankkia korkeimman tarjouksen osoittama määrä tikkejä.  Rangaistuksetkin otettiin käyttöön, jos pelinviejä ei saanut sitoumustaan kotiin.


title: Bridgen historia

text: Moderni bridge on muun muassa Harold Stirling Vanderbiltin kehittämä, jossa muutos on pisteytyksessä. Merkittävin muutos oli, että vain tikkimäärä laskettiin alapeleissä. Täyspeleistä ja slammeista sai ylimääräisiä pisteitä. Se teki tarjoamisesta paljon haastavampaa ja mielenkiintoisempaa. Toinen muutos oli" vyöhykkeet" (vaara, vaaraton). Erot olivat pistemäärissä. Vaarattomassa vyöhykkeessä sai enemmän pisteitä, jos sitoumus meni kotiin. Toisaalta siinä myös menetti enemmän pisteitä sitoumuksen lipsahtaessa pietiin. Vanderbilt kirjoittaa sääntönsä puhtaiksi vuonna 1925, ja muutaman vuoden sisällä tämä sitoumusbridge oli syrjäyttänyt muita pelin muotoja (esimerkiksi rubber, jossa korttituuri on suuremmassa merkityksessä) niin paljon, että "bridgestä" tuli synonyymi sanalle "sitoumusbridge."


title: Bridgen historia

text: Bridge saavutti suuren suosion Yhdysvalloissa ja Briteissä 1930-luvulla. Aikansa kuuluisin pelaaja oli Ely Culbertson, joka osaltaan oli tekemässä bridgeä tunnetuksi.


title: Bridgen historia

text: Yhdysvalloissa ja Australiassa bridgeä pelataan yleensä "kilpailubridgenä" seuroissa, turnauksissa ja verkossa. Britanniassa, bridgeä pelataan yksityiskodeissa vieläkin rubberina tai Chicagona, seuroissa kilpailubridgenä ja rubberina sekä turnauksissa kilpailubridgenä. Suomessa bridgeä pelataan Yhdysvaltojen ja Australian tapaan kilpailubridgenä.


title: Olavi Ahlgren

text: Olavi Aleksanteri Ahlgren (26. tammikuuta 1897 Tampere – 17. lokakuuta 1966 Mynämäki) oli suomalainen Pro Arte -taiteilijaryhmään kuulunut taidemaalari.


title: Olavi Ahlgren

text: Olavi Ahlgren opiskeli Turun Taideyhdistyksen piirustuskoulussa 1923–1925. Hänen teoksiaan oli esillä ulkomailla Tukholmassa ja Oslossa 1929, Tukholmassa ja Göteborgissa 1940 sekä Tukholmassa 1946 ja 1949.


title: Niilo Latva

text: Niilo Vilhelm Latva (8. joulukuuta 1898 Turku – 15. huhtikuuta 1949 Turku) oli suomalainen Pro Arte -ryhmään kuulunut taidemaalari.


title: Niilo Latva

text: Niilo Latva opiskeli Turun Taideyhdistyksen piirustuskoulussa 1919–1923 ja Taideteollisessa keskuskoulussa 1928. Hän osallistui Suomen Taiteilijain näyttelyyn vuonna 1926.


title: Amrubisiini

text: Amrubisiini (CHNO) on antrasykliineihin kuuluva orgaaninen yhdiste. Yhdistettä voidaan käyttää lääketieteessä keuhkosyövän hoitoon.


title: Amrubisiini

text: Muiden antrasykliinien tavoin amrubisiinin teho syöpälääkkeenä perustuu toposiosmeraasi II-entsyymin estoon. Tällöin muun muassa syöpäsolujen DNA:n vaurioiden korjaaminen, RNA:n synteesi ja proteiinisynteesi estyvät. Lääke rekisteröitiin Japanissa keuhkosyövän hoitoon vuonna 2002 ja sitä tutkitaan Yhdysvalloissa hyväksyttäväksi harvinaislääkkeeksi keuhkosyövän hoitoon. Yhdisteen syöpäsoluja tuhoavat omianisuudet ovat voimakkaampia kuin useiden muiden antrasykliinien. Amrubisiinin lisäksi myös sen metaboliitti amrubisinoli (CHNO) on lääkeaineena aktiivinen.


title: Amrubisiini

text: Amrubisiinin merkittävimpiä haittavaikutuksia ovat huonovointisuus sekä neutropenia ja trombosytopenia. Monille muille ryhmän lääkkeille tyypillistä sydäntoksisuutta yhdisteellä ei esiinny.


title: Amrubisiini

text: Amrubisiini on ensimmäinen täysin synteettisesti valmistettu antrasykliini. Muita valmistetaan bioteknisesti tai puolisynteettisesti. Yhdisteelle on kehitetty asymmetrinen synteesi, jonka lähtöaine on tetraliinijohdannainen.


title: Muistiurheilu

text: Muistiurheilu on kilpailemista muistamisessa. Lajissa järjestetään vuosittain maailmanmestaruuskilpailut. Kilpailijat käyttävät erityisiä muistitekniikoita, joiden avulla he pystyvät muistamaan pitkiä listoja esimerkiksi numerosarjoja, pelikortteja tai sanoja.


title: Muistiurheilu

text: Muistiurheilun kehittivät englantilaiset Tony Buzan, joka tunnetaan miellekartan kehittäjänä, sekä Raymond Keene. Ensimmäiset maailmanmestaruuskilpailut järjestettiin vuonna 1991. Maailman muistimestaruudesta kilpaillaan vuosittain. Vuoden 2015 maailmanmestaruuskilpailuissa oli noin 278 osanottajaa. Vuoden 2016 muistimaailmanmestaruuskilpailut järjestetään Singaporessa joulukuussa.


title: Muistiurheilu

text: Muistiurheilua hallinnoi World Memory Sports Council. Sen puheenjohtaja on Raymond Keene.


title: Muistiurheilu

text: Muistimaailmanmestaruuskilpailuissa on kymmenen lajia:Muistiurheilijat käyttävät muistitekniikoita, joista vanhimmat kehitettiin antiikin Kreikassa yli 2000 vuotta sitten. Tekniikat perustuvat siihen, että muistettavista asioista tehdään visuaalisia, helposti muistettavia kuvia, jotka järjestellään niin että ne on helppo palauttaa mieleen. Ilman näitä tekniikoita parhaatkin muistiurheilijat ovat muistikyvyiltään vain normaalin ihmisen tasoisia.


title: Muistiurheilu

text: Yleinen kilpailijoiden käyttämä muistitekniikka on paikkamenetelmä. Muistettavat kohteet, kuten numerosarjat tai korttipakat, muutetaan ensin sanoiksi, joista tehdään mielessä visuaalisia kuvia. Nämä kuvat sijoitetaan johonkin ”muistipalatsiin”, josta ne voidaan palauttaa mieleen oikeassa järjestyksessä kävelemällä mielessä reittiä pitkin. Muistipalatsina voi toimia esimerkiksi oma koti tai jokin muu tuttu paikka tai reitti.


title: Mississipin velho

text: Mississipin velho ("La Sirène du Mississipi") on François Truffaut’n käsikirjoittama ja ohjaama jännityselokuva vuodelta 1969. Sen pääosia esittävät Jean-Paul Belmondo ja Catherine Deneuve. Elokuva perustuu Cornell Woolrichin romaaniin, kuten perustuivat myös Truffaut’n vuoden 1968 elokuva "Morsian pukeutui mustaan" ja Truffaut’n suuresti ihaileman Hitchcockin "Takaikkuna" (1954). "Mississipin velhossa" Truffaut pyrkiikin hyvin hitchcockmaiseen ilmaisuun ja ottaa vaikutteita etenkin "Vertigosta". Hän kuitenkin omisti elokuvan toiselle esikuvalleen, Jean Renoirile.